Desak perubahan demokrasi, 20,000 sertai bantahan di Bangkok

BANGKOK, 1 Rabiulawal 1442H, Ahad – Puluhan ribu rakyat Thailand mengadakan bantahan yang memasuki tiga hari berturut-turut di ibu kota, sekali lagi menentang larangan mengadakan perhimpunan.

Mereka berkumpul sekurang-kurangnya di tiga lokasi berasingan, walaupun sebahagian besar sistem pengangkutan awam di Bangkok digantung.

Lokasi tunjuk perasaan – Lat Phrao, Wongwian Yai dan Udomsuk – diumumkan di media sosial pada waktu singkat dalam usaha untuk berdepan pihak berkuasa yang telah menutup sebahagian bandar yang disyaki akan digunakan untuk bantahan.

Bantahan itu diadakan bagi mendesak Perdana Menteri, Prayut Chan-o-cha meletak jawatan serta pembaharuan monarki.

Ramai pihak yang menyatakan kemarahan mereka terhadap penggunaan meriam air oleh pihak berkuasa terhadap penunjuk perasaan pada hari Jumaat.

“Kami tidak memiliki baju besi, hanya payung,” kata seorang pegawai awam berusia 25 tahun kepada AFP.

Seorang lagi penunjuk perasaan – dikenali sebagai Min – yang membawa topi keledar dan topeng gas berkata: “Saya prihatin terhadap keselamatan diri tetapi jika tidak keluar, saya tidak mempunyai masa depan.”

Selain itu, penunjuk perasaan juga membawa papan tanda mengatakan “Anda tidak boleh membunuh kami, kami ada di mana-mana”.

Kebanyakan penunjuk perasaan juga menunjukkan tabik tiga jari sebagai simbolik mendesak perubahan demokrasi.

Tabik gaya itu mengambil contoh daripada kisah dalam filem popular Hollywood, Hunger Games.

Bangkok Post mengatakan kira-kira 20,000 orang telah menyertai tunjuk perasaan.

Semalam, sebahagian besar polis menjaga jarak, berbeza dengan taktik yang digunakan untuk meleraikan protes pada Jumaat.

Khamis lepas, kerajaan berusaha mengekang gerakan tunjuk perasaan yang dipimpin oleh mahasiswa dengan mengisytiharkan perintah darurat dan menyekat aktiviti perhimpunan lebih daripada empat orang, serta termasuk larangan memuat naik sebarang kenyataan di dalam talian yang berupaya mengancam keselamatan negara.

Langkah itu dilaksanakan kerajaan Thailand dalam usaha menangani gerakan tunjuk perasaan, diterajui golongan belia yang berterusan mendesak supaya Perdana Menteri meletakkan jawatan dan mereformasi sistem monarki. – Agensi


Masalah air Kelantan tak selesai kerana dianaktiri

BANGI, 17 Muharam 1445H, Jumaat – Masalah air yang membelenggu Kelantan sehingga hari ini didakwa berpunca daripada Kerajaan Pusat yang menganaktirikan negeri itu sejak 30 tahun lalu.

Ketua Pemuda PAS, Ahmad Fadhli Shaari berkata, pentadbiran Barisan Nasional (BN) bermula pada tahun 2000 tidak pernah memberikan geran dan peruntukan kepada Kelantan.

“Negeri bawah BN dia bagi sumbangan, geran dan peruntukan tapi menganaktirikan Kelantan.

“Baru sekarang bagi peruntukan kepada Kelantan, itu pun secara hutang,” katanya.

Mengulas lanjut, Ahli Parlimen Pasir Mas itu berkata, geran bagi pembangunan air sangat diperlukan berikutan semakin banyak rumah yang dibina tetapi paip tidak mampu diperbesarkan berikutan tiada dana dan peruntukan.

“Sebab itu bila kita ada dalam kerajaan, perkara ini dibaiki dengan begitu pantas apabila peruntukan diberikan kepada Kelantan,” katanya .

Ahmad Fadhli berkata, proses untuk membaiki kerosakan saluran air bukan tugas yang mudah dan senang selain memerlukan masa yang panjang.

Meskipun PAS pernah berada dalam pemerintahan ketika Perikatan Nasional (PN), namun proses membaik pulih itu tidak dapat dilakukan dengan mudah berikutan memerlukan tender selain negara berdepan pandemik COVID-19.

“Dengan pemerintahan PN selama 33 bulan, tak sempat kerana perlu keluarkan tender, nak bagi tender, dengan COVID-19 dan macam-macam perkara lagi.

“…akhirnya banyak perancangan yang dibuat tidak dapat dilaksanakan sepenuhnya,” katanya.


Juruterbang New Zealand jadi tebusan di Papua Barat

JAYAPURA,17 Rejab 1444H, Rabu – Seorang juruterbang New Zealand dijadikan tebusan oleh puak pemisah di wilayah Papua, Indonesia dan mengancam untuk membunuhnya.

Kejadian berlaku selepas pesawat milik Susi Air yang dikendalikan juruterbang, Philip Merthens menghantar bekalan dari bandar Timika.

Lima penumpang di dalam pesawat termasuk seorang kanak-kanak dibebaskan.

Pasukan pemisah bertindak demikian kerana mahu Indonesia mengiktiraf kemerdekaan wilayah Papua Barat.

Pasukan polis pula berkata, pihaknya masih melakukan siasatan namun mengakui berdepan kesulitan berikutan kawasan tersebut hanya boleh dicapai melalui laluan udara sahaja.

Sementara itu,Tentera Pembebasan Nasional Papua Barat yang ditetapkan Indonesia sebagai kumpulan pengganas mengaku bertanggungjawab.

Jurucakapnya, Sebby Sambom berkata, juruterbang akan dibunuh sekiranya Indonesia berdegil dan gagal berunding mengenai kemerdekaan Papua.

Kerajaan New Zealand berkata, pihak konsulat di Indonesia akan menyalurkan bantuan kepada keluarga juruterbang. – Agensi


Solat di masjid, surau Kelantan dibenar kapasiti penuh mulai esok

KOTA BHARU, 7 Rabiulawal 1443H, Khamis – Kelantan yang kini dalam Fasa Dua Pelan Pemulihan Negara (PPN) membenarkan had bilangan jemaah untuk menunaikan solat fardu lima waktu termasuk solat Jumaat mengikut kapasiti sebenar masjid, surau dan musala di seluruh negeri ini, mulai esok.

Yang Dipertua Majlis Agama Islam dan Adat Istiadat Melayu Kelantan (MAIK), Tengku Tan Sri Mohamad Rizam Tengku Abdul Aziz berkata, namun kedudukan antara para jemaah adalah berdasarkan penjarakan fizikal 1.5 meter.

“Aktiviti solat Jumaat turut dibenarkan di halaman atau perkarangan masjid berdasarkan penjarakan fizikal 1.5 meter. Kakitangan masjid dan para jemaah yang hadir wajib menerima dos lengkap suntikan vaksin,” katanya menerusi satu kenyataan hari ini.

Jelasnya, bagi penerima vaksin Pfizer, AstraZeneca dan Sinovac wajib melepasi hari ke-14 dari tarikh suntikan dos kedua, manakala bagi penerima vaksin tunggal iaitu Johnson & Johnson dan CanSino perlu melepasi hari ke-28 dari tarikh suntikan.

“Jemaah yang hadir ke masjid hendaklah menunjukkan bukti sijil digital vaksin melalui aplikasi MySejahtera kepada petugas masjid,” katanya sambil menambah kebenaran berkenaan telah mendapat perkenan Sultan Kelantan, Sultan Muhammad V.

Mohamad Rizam turut berkata, kakitangan masjid dan para jemaah yang hadir diwajibkan memakai pelitup muka dan digalakkan memakai dua lapis pelitup muka, membawa sejadah sendiri serta mengambil wuduk dari rumah masing-masing sebelum ke masjid.

Beliau berkata, pihak masjid perlu membuka semua pintu, tingkap dan kipas bagi memastikan sistem pengudaraan yang baik serta selamat dan penggunaan penyaman udara di masjid, surau dan musala adalah tidak digalakkan.

“Semua aktiviti lain seperti majlis zikir, kelas al-Quran, kuliah umum dan khas dan lain-lain adalah tidak dibenarkan. Bagaimanapun, kelas-kelas pengajian secara dalam talian adalah digalakkan agar pengimarahan masjid dapat diteruskan,” tambahnya.

Beliau mengharapkan semua pihak memberi kerjasama dengan ketetapan tersebut dan sekiranya didapati mana-mana masjid, surau dan musala melanggar semua prosedur operasi standard yang telah ditetapkan itu, akan diarahkan tutup. – Bernama


Belum pun tayang, netizen anggap rugi tonton filem Pulau

Oleh Athirah Huda Zalhe

BANGI, 8 Syaaban 1444H, Rabu – Belum pun memulakan tayangan secara rasmi di pawagam, filem kontroversi ‘Pulau’ sudah menerima gelombang boikot daripada kebanyakan penonton karya tempatan.

Menjelang hari pertama tayangan pada 9 Mac ini, rata-rata pengguna media sosial mengakui tidak akan menonton filem berkenaan, meskipun ditawarkan tiket  separuh harga.

Menerusi video promosi yang dikeluarkan di Facebook Golden Screen Cinemas (GSC), hampir keseluruhan netizen tidak mahu menyokong filem arahan pengarah, Euho itu.

Rata-rata mereka berpendapat, wang yang ‘dilaburkan’ untuk filem ‘Pulau’ hanya merugikan, meskipun penerbit mendakwa sudah memotong 10 babak yang dikatakan berunsur adegan panas di dalam filem terbabit.

“Pengarah filem kurang cerdik, dah tahu rakyat Malaysia cukup sensitif dengan adegan-adegan panas, lagi nak masukkan scene macam itu,” kata Zamree Abd Rahman.

“Sorry, saya dah ‘pulaukan’ movie Pulau dalam list cinema saya kali ini,” kata Nua Hamdan.

“Dari tengok Pulau, better tengok Missing. Full of mind blowing plot twist. 9/10,” tulis Darma Syahril Surya.

Sementara itu, pemilik akaun Facebook, Mohamad Solehan Mansor berkata, tindakan tidak menonton filem itu di pawagam adalah tanda protes terhadap karya-karya tempatan yang mempunyai adegan panas dan bertentangan budaya bangsa.

“Good luck, sebab sebelum ni ada pelakon tu cakap kalau tak suka jangan tengok,” kata Fazen Rayzen.

“Daripada awal buat filem yang menepati budaya dan menjaga sensitiviti agama di Malaysia kan mudah,” kata Amly Asenar.

“Kalau bermaruah dan rasa masih manis beragama, abaikanlah filem ini wahai bangsa segamaku,” tulis Ismail Mohammad.

Filem lakonan Alif Satar, Amelia Henderson, Ikmal Amry, Joey Leong dan ramai lagi itu terpalit kontroversi selepas treler ditayangkan di YouTube memaparkan adegan-adegan panas yang tidak selari dengan budaya Malaysia.

Filem terbitan WebTVAsia dengan kerjasama My Way Pictures dan Filmforce Studio itu akan ditayangkan di lebih 70 pawagam seluruh negara kecuali di tiga panggung di negeri Terengganu.

Terengganu bertindak demikian sebagai isyarat menolak budaya tidak senonoh dan adegan melampau dalam industri seni.


COVID-19 masih bahaya walau kes turun mendadak: WHO

GENEVA, 11 Safar 1444H, Khamis – Meskipun jumlah kes jangkitan COVID-19 menurun di kebanyakan negara seluruh dunia, Pertubuhan Kesihatan Sedunia (WHO) menegaskan bahawa pandemik itu  belum berakhir.

Berdasarkan semakan mingguan terkini seluruh dunia, bilangan kes baharu COVID-19 turun sebanyak kira-kira 12 peratus.

Ketua Pengarah WHO, Tedros Ghebreyesus berkata, hanya terdapat bawah 4.2 juta kes jangkitan baharu minggu lalu dan kira-kira 13,700 kematian – menurun sebanyak lima peratus.

“Ini sangat menggalakkan, tetapi tiada jaminan trend ini akan berterusan.

“Perkara yang paling berbahaya ialah menganggap bahawa ia semakin beransur pulih,” katanya dalam taklimat akhbar pada Rabu.

Tedros berkata, walaupun jumlah kematian mingguan yang dilaporkan menjunam lebih daripada 80 peratus sejak Februari, dianggarkan seorang pesakit meninggal dunia setiap 44 saat dan kebanyakan kematian itu boleh dielakkan.

Dalam laporan pandemiknya, WHO berkata, kematian COVID-19 menurun di Asia Tenggara, Eropah dan Timur Tengah, tetapi meningkat di Afrika, Amerika dan Pasifik Barat.

Sementara itu, peneraju teknikal WHO mengenai COVID-19, Maria Van Kerkhove berkata, virus itu masih belum menjadi corak bermusim dan evolusi berterusannya memerlukan pengawasan.-  Agensi


Segera bertindak terhadap barbarik ultra kiasu kecil

TINDAKAN barbarik ultra kiasu kecil yang berada di menara gading bukan perkara baharu, kerana ini bukan kali pertama. Mereka tidak akan sebegitu berani jika tidak ada ultra kiasu besar di belakang.

Tidak termasuk lagi tindakan ultra kiasu kecil ini, mengeluar dan menayangkan plakad yang tertera di atasnya frasa ‘Tolak Rasis’ dan ‘Undur VC’ sambil melaungkan perkataan-perkataan tersebut juga menjerit “Ini Tanah Malaysia” setelah menerima ijazah beliau di atas pentas semasa sidang kelima Istiadat Konvokesyen UM Kali ke-59 tahun lalu.

Malangnya, tidak ada tindakan tegas dikenakan ke atas ultra kiasu barbarik ini. Maklumlah ketika itu ultra kiasu besar berada di puncak kuasa. Inilah bahaya jika ultra kiasu diberi peluang berada dipuncak kuasa. Sebab itu, mereka bermati-matian untuk mendapatkan kembali kuasa itu.

Terbaharu, ultra kiasu kecil ini mempersoalkan campur tangan Yang di-Pertuan Agong (YDPA) dalam urusan Eksekutif, berkaitan isu darurat kesihatan.

Menurut ultra kiasu kecil ini, dalam sistem demokrasi berparlimen raja berperlembagaan, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan harus bertindak sesuai dengan nasihat yang dibuat oleh Kabinet.

Ternyata ultra kiasu kecil ini langsung tidak mahu memahami sejarah asal usul Raja-Raja Melayu dan Tanah Melayu. Mata pelajaran Sejarah hanya diambil sebagai hafalan untuk lulus cemerlang, bukan untuk difahami agar menjadi warganegara yang baik dan berbakti.

Mereka ini terlalu didedahkan dengan sejarah komunis ketika di luar sekolah. Sebab itu, mereka terlalu celupar dan kurang ajar.

Menurut Iskandar Hasan Tan, pengaruh Li Da Zhao dalam Gerakan Budaya Baru terlalu mempengaruhi pelajar-pelajar aliran pendidikan China pasca Perang Dunia Kedua di Asia Tenggara. Antaranya ialah budaya demokrasi tanpa pengaruh feudalisma atau budaya demokrasi tanpa raja. Gerakan Budaya Baharu memperlihatkan, sistem feudal adalah merupakan punca kepada kemunduran sesebuah negara yang mengekalkannya. Justeru, sistem perlu dihapuskan dan diganti dengan budaya pemerintahan sistem kelas pekerja.

Inilah fahaman barbarik ultra kiasu yang mesti dihentikan dan diambil tindakan.

Menurut Iskandar Hasan Tan lagi, sistem paling sesuai untuk kehidupan yang maju kepada ultra kiasu ini, adalah sistem tanpa agama dan tanpa sistem feudal. Ia berkait rapat dengan asas ajaran Lenin yang diambil daripada Karl Marx. Kemudian dikembangkan di Perancis. Pada era tahun 1930 an, ramai cendekiawan China pergi ke Perancis mempelajari ajaran Lenin dan cara budaya revolusi yang mengubah sistem kehidupan rakyat China.

Akhirnya, fahaman ini dinamakan Maoisma sempena budaya revolusi di China yang dilaksanakan antara tahun 1966 hingga 1976. Gerakan Budaya Baharu sering kali mempengaruhi pelajar-pelajar Cina aliran sekolah pendidikan Cina tertentu di Malaysia selepas 1980 an. Fahaman ini berbeza dengan fahaman komunis Russia. Propaganda golongan ini adalah demokrasi tanpa sistem feudal yang menjurus kepada sistem pemerintahan kelas pekerja (Iskandar Hasan Tan, 1.11.2020).

Melihat kepada tindak-tanduk barbarik mereka, tidak mustahil desakan dan idea mereka ini ada kaitan dengan Gerakan Budaya Baharu itu.

Justeru, ia mesti dibendung dan dihentikan segera.

Pertama, buang barbarik ultra kiasu kecil ini dengan segera. Ultra kiasu kecil ini tidak layak berada di menara gading terulung ini. Mereka ini ibarat barah yang akan merebak ke tempat yang lain.

Ultra kiasu kecil ini sebenarnya penakut, sebab itu, apabila sudah viral, cepat-cepat dipadamkan hantaran mereka itu.

Ultra kiasu kecil tidak akan berani bertindak tanpa ultra kiasu besar di belakangnya.

Memahami psiki orang Cina, antara perkara yang paling ditakuti adalah jika dibuang sekolah, dibuang kolej atau terhenti pembelajarannya.

Kenapa orang Cina beranak sedikit hari ini berbanding dahulu? Kenapa orang Cina sanggup berhabis untuk pendidikan anak-anak mereka? Kepada orang Cina, pendidikan itu adalah tunggak kepada kejayaan hidup, walaupun tidak semua.

Tindakan membuang ultra kiasu barbarik akan memberi pengajaran besar kepada mereka.

Kedua, haramkan persatuan ini yang tidak membawa faedah ini dengan segera. Majoriti keahlian mereka adalah si sepet. Maka faham-faham sahajalah.

Kita merasa pelik kenapa pihak pentadbiran universiti ini membenarkan persatuan-persatuan pelik ditubuhkan? Apa rasionalnya? Sedangkan sudah terlalu banyak persatuan di universiti. Ini tidak termasuk persatuan anak negeri dan sebagainya.

Ketiga, Gerakan Budaya Baharu yang antifuedal mesti disiasat dalam kalangan ultra kiasu kecil dan ultra kiasu besar di belakangnya. Sokongan mereka terhadap gerakan antifuedal di Thailand amat jelas menunjukkan

Keempat, beranikah Naib Canselor Universiti Malaya baharu untuk mengambil tindakan terhadap mereka ini?

Kalaulah yang melakukan tindakan yang sama adalah anak-anak Melayu (Islam), rasanya sudah lama tindakan dikenakan. Tetapi bila tiba kepada ultra kiasu, kita menjadi kecut perut.

Pesan saya, terlajak perahu boleh diundur, terlajak kata buruk padahnya. Kebebasan bersuara ada hadnya.

Seperti Perdana Menteri Kanada, Justin Trudeau mengulas isu kontroversi karikatur Nabi Muhammad ﷺ, seperti yang diterbitkan akhbar mingguan satira Charlie Hebdo dari Perancis, hak kebebasan bersuara boleh dipraktikkan, tetapi bukan bermakna dilakukan tanpa batas dan sewenang-wenangnya melukai masyarakat tertentu.

Orang Melayu sudah terlalu banyak kali terluka dengan tindak-tanduk barbarik ultra kiasu ini yang terlalu menentang arus dalam negara yang bukan asal-usulnya.

Meskipun benar Yang di-Pertuan Agong tidak ada kuasa Eksekutif seperti yang didakwa, tetapi ingat, sejarah asal usul Raja-Raja Melayu tidak pernah padam seperti mana padamnya sejarah asal usul raja-raja negara Tanah Besar China.

Prof Dr Mohd Ridhuan Tee Abdullah


KPM ambil tindakan terhadap sekolah tetap aktiviti kokurikulum ikut kaum

KUALA LUMPUR, 5 Ramadan 1442H, Sabtu – Tindakan segera dan sewajarnya telah diambil Kementerian Pendidikan (KPM) terhadap sebuah sekolah menengah di Johor, yang dikatakan menetapkan syarat sesetengah aktiviti kokurikulum kepada pelajar tingkatan satu termasuk sukan, hanya terbuka untuk satu kaum sahaja.

Terkejut dan dukacita dengan perkara itu, Menteri Kanan Pendidikan Datuk Dr Radzi Jidin menyatakan, panduan yang dikeluarkan sekolah itu bertentangan dengan matlamat dan asas pelaksanaan program sukan di sekolah.

“Biarlah anak-anak kita main bersama tanpa mengira siapa mereka. Kita tahu bahawa sukan adalah satu medium pengukuhan perpaduan yang amat berkesan. Dalam bersukan, semua ahli pasukan akan berikhtiar sehabis baik untuk memperoleh kemenangan.

“Tentunya tidak pernah terlintas di benak fikiran mereka, Aku kaum lain, maka… Tidak sama sekali. Sebab itulah sukan merupakan wadah yang dapat mewujudkan satu semangat kebersamaan yang jitu,” menurutnya dalam satu catatan Facebook hari ini.

Terdahulu, seorang pengguna Twitter mempersoalkan tindakan sekolah menengah di Batu Pahat, Johor itu dan memuat naik gambar sekeping surat, yang mengandungi senarai kelab dan persatuan serta sukan yang didakwa terbuka untuk satu kaum sahaja.

Senarai itu antara lain menyatakan kelab Bahasa Cina hanya terbuka untuk pelajar kaum Cina sahaja, bola sepak (Melayu), bola keranjang (Cina), ping pong (Cina), bola jaring (Melayu) dan sepak takraw (Melayu). – Bernama


Rasulullah ﷺ menyayangi negara sendiri

1. DALAM Islam, semangat cintakan negara bukanlah suatu perkara yang dilarang. Sejarah nabi sendiri membuktikan bahawa Rasulullah ﷺ adalah wargenagara yang amat menyayangi Mekah, tanah tumpah darah baginda.

2. Ketika dalam perjalanan hijrah meninggalkan Mekah, baginda ﷺ telah melalui satu kawasan yang dinamakan Juhfah. Ia adalah sempadan di bahagian utara negeri Mekah. Di sinilah baginda memaling memerhatikan Mekah lalu bersabda:

ما أطيَبُكِ مِن بلدٍ، وما أحبُّكِ إلَيَّ، ولولا أن قومَكِ أخرَجُونِي مِنكِ ما سكَنتُ غيرَكِ

“Aku tidak temui negeri yang lebih baik dari engkau (wahai Mekah), dan tidak ada negeri yang lebih aku sayangi dari Mekah. Kalaulah bukan kerana kaummu (iaitu Quraysh) telah menghalauku, aku tidak akan tinggalkan negeri ini.”(HR al-Tirmizi).

3. Sifat cintakan tanah air ini dilihat berlaku secara konsisten setelah Rasulullah ﷺ berhijrah ke Madinah. Baginda bersungguh membangunkan Madinah, membentuk suasana harmoni di kalangan semua kaum serta menyemaikan rasa cintakan Madinah.

4. Perkara ini dapat difahami melalui doa yang pernah dibacakan oleh Baginda ﷺ yang menyatakan:

اللهم حبِّبْ إلينا المدينةَ كحُبِّنا مكةَ أو أشدَّ

“Wahai Tuhan kami, lahirkanlah rasa cinta kami kepada Madinah seperti mana kami mencintai Mekah.” (HR al-Bukhari).

5. Malah lebih menarik lagi apa yang pernah disaksikan sendiri oleh Saidina Anas bin Malik iaitu pembantu Rasulullah. Saidina Anas pernah bercerita:

“كان رسول الله إذا قدم من سفرٍ، فأبصر درجات المدينة، أوضع ناقتَه – أي: أسرع بها – وإن كانت دابة حرَّكَها”

“Sesungguhnya Rasulullah itu, sekiranya Baginda pulang dari satu perjalanan yang jauh, apabila sampai sahaja di Madinah dan ternampak anak-anak tangga Madinah, (atau dinding-dinding rumah di Madinah) Baginda akan menggesa untanya supaya berjalan cepat, seakan-akan rindu untuk sampai di Madinah.” (HR al-Bukhari).

6. Ketika menghuraikan hadith ini, al-Imam Ibn Hajar menjelaskan bahawa, sikap Rasulullah ﷺ seperti yang dinukilkan oleh Saidina Anas ini memberikan kepada kita gambaran bahawa tidak salah mencintai nagara apatah lagi tempat tersebarnya dakwah Islam. Kata Ibn Hajar:

وفي الحديث دلالة على فضل المدينة، وعلى مشروعية حب الوطن، والحنين إليه

“Dan dalam hadis ini menunjukkan mengenai kelebihan Madinah, dan keharusan mencintai nagara dan sayang kepadanya.” (Fathul Bari)

7. Namun apa yang harus kita lakukan andainya kita mencintai negara kita? Berdasarkan hadis Malik ibn al-Huwairith, kita digalakkan untuk mengajar dan menyebarkan kebaikan dalam masyarakat andai kita menyayangi negara ini.

8. Jauhkan negara ini dari unsur kejahatan seperti rasuah dan pecah amanah dan selamatkan negara ini dari pemikiran yang merosakkan seperti pemikiran liberal.

Semoga Allah membimbing kita.

Dr Ahmad Sanusi Azmi


Menteri kata kerajaan ada cara tangani kluster pendidikan

BATU GAJAH, 13 Ramadan 1442H, Ahad – Kerajaan mempunyai cara tersendiri dalam menangani kluster pendidikan di beberapa negeri yang semakin membimbangkan ibu bapa ketika ini, kata Menteri Pembangunan Wanita, Keluarga dan Masyarakat, Datuk Seri Rina Mohd Harun.

Beliau berkata, pihak terbabit seperti Kementerian Pendidikan Malaysia (KPM) pastinya akan mengambil prosedur operasi standard (SOP) yang lebih ketat bagi memastikan penularan pandemik COVID-19 tidak merebak sepenuhnya secara meluas di sekolah.

“Saya amat memahami perasaan ibu bapa yang pastinya bimbang akan keselamatan anak-anak yang terdedah dengan risiko jangkitan.

“Kita lihat ada penularan COVID-19 di beberapa sekolah dan saya yakin kerajaan di bawah Kementerian Pendidikan akan mengambil SOP lebih ketat untuk mengurangkan kebimbangan ibu bapa.

“Kita memandang serius hal ini kerana kanak-kanak adalah golongan berisiko untuk terdedah dengan jangkitan,” kata Ketua Wanita Perikatan Nasional (PN) itu selepas menyampaikan bakul makanan dalam program ‘Dapur Kita’ di sini kira-kira 50 kilometer dari bandar raya Ipoh.

Dilapor, Sarawak, Kelantan, Johor dan Selangor telah menutup sekolah di beberapa daerah ekoran penularan kluster pendidikan di sekolah khasnya di kawasan zon merah.

Mengulas lanjut, Rina sekali lagi menggesa agar vaksin untuk kanak-kanak dipercepatkan selain kepada ibu bapa dan guru dalam memastikan penularan tidak merebak serta terus membimbangkan pihak berkenaan.

“Umum mengetahui vaksin ketika ini untuk mereka berumur 18 tahun ke atas. Jadi saya menggesa dan berharap vaksin untuk kanak-kanak juga dipercepatkan (selepas kajian). Saya akan berhubung dengan Kementerian Pendidikan supaya memberi perhatian khusus kepada kluster pendidikan,” tegasnya.

Sebelum ini, Rina membuat gesaan yang sama pada 6 April agar pemberian vaksin kepada kanak-kanak dapat dipercepatkan ekoran peningkatan kluster pendidikan di seluruh negara.

Terdahulu, Rina menyampaikan sumbangan barang dapur dan bakul makanan kepada 200 penerima dalam meringankan beban dihadapi mereka khasnya suri rumah sewaktu negara berdepan pandemik COVID-19.

Sehingga kini, sebanyak 1.1 juta bakul makanan telah diedarkan untuk dimanfaatkan empat juta penduduk di seluruh negara, jelasnya. – Bernama


Irwan Serigar mohon batal saman 1MDB tuntut US$6.59 bilion

KUALA LUMPUR, 20 Rejab 1443H, Selasa – Bekas Ketua Setiausaha Perbendaharaan Tan Sri Mohd Irwan Serigar Abdullah memohon untuk membatalkan saman yang difailkan 1Malaysia Development Berhad (1MDB) terhadap beliau dan bekas Ketua Pegawai Eksekutif 1MDB Arul Kanda Kandasamy yang menuntut mereka membayar US$6.59 bilion.

Permohonan itu difailkan Mohd Irwan selaku defendan kedua di Mahkamah Tinggi di sini menerusi firma guaman Tetuan Lavania & Balan Chambers pada 18 Februari lepas terhadap 1MDB sebagai plaintif dalam kes tersebut.

Berdasarkan dokumen yang diperoleh media menerusi sistem mahkamah, Mohd Irwan mendakwa tuntutan saman terhadapnya adalah pramatang kerana pelaburan Brazen Sky Limited serta pembayaran Aabar Investments PJS Limited adalah jelas tidak boleh dikekalkan memandangkan mahkamah masih belum menentukan 1MDB mengalami kerugian sebanyak US$1.83 bilion dan US$3.5 bilion.

Mohd Irwan mendakwa beliau tidak mempunyai sebarang kewajipan kontrak, statutori atau fidusiari terhadap 1MDB kerana pelantikannya sebagai pengarah syarikat itu adalah selepas kerugian yang didakwa dialami 1MDB.

Mohd Irwan juga mendakwa apa yang amat mengelirukan ialah Lembaga Pengarah 1MDB sebelum beliau menjadi Pengerusi tidak disaman oleh syarikat itu meskipun pelaburan Brazen Sky dan pembayaran Aabar Investments dilaksanakan semasa pengurusan terdahulu.

Menurut Mohd Irwan, tuntutan kerugian yang kononnya dialami 1MDB adalah satu penyalahgunaan proses mahkamah kerana syarikat itu telah memperoleh wang sejurus penyelesaian dicapai dalam tuntutan sivil terhadap pihak lain yang difailkan 1MDB.

Beliau berkata tuntutan 1MDB terhadapnya untuk pengembalian wang berjumlah US$1.265 bilion yang dibayar kepada International Petroleum Investment Company (IPIC) menurut Award Persetujuan bertarikh 9 Mei 2017 jelas tidak konsisten dengan pendirian yang kini diambil oleh 1MDB dalam permohonan syarikat itu untuk mengetepikan award tersebut dalam Timbang Tara London (permohonan penepian).

“Sekiranya 1MDB berjaya dalam permohonan (mengetepikan), ia bermaksud 1MDB tidak mengalami sebarang kerugian berbangkit daripada Award Persetujuan.

“Selanjutnya, kes 1MDB dalam permohonan (mengetepikan) adalah bahawa Lembaga Pengarah 1MDB pada masa itu, termasuk saya, tidak mempunyai pilihan melainkan mengikut arahan wakil pemegang saham iaitu Datuk Seri Najib Tun Razak (ketika itu),” katanya dalam permohonan itu.

Mengenai pembayaran 1MDB kepada Arul Kanda menerusi Perjanjian Pelanjutan Pekerjaan bertarikh 23 Februari 2018, Mohd Irwan mendakwa tuntutan mengenai perjanjian itu adalah jelas dan tidak boleh dikekalkan.

Dakwa Mohd Irwan, sebagai Pengerusi Lembaga Pengarah, tugas serta tanggungjawab beliau hanyalah terhadap 1MDB sebagai sebuah syarikat dan bukan Kerajaan Persekutuan ketika itu.

“Saya bukan seorang lantikan politik mahupun seorang ahli mana-mana parti politik yang berminat dengan keputusan Pilihan Raya Umum ke-14 (PRU14). Dalam apa jua keadaan, keputusan untuk melaksanakan Perjanjian Pelanjutan Pekerjaan merupakan satu keputusan kolektif oleh Lembaga Pengarah yang mempunyai kuasa sewajarnya untuk membuat keputusan mengenai perkara tersebut,” katanya.

Peguam Lavinia Kumaraendran, yang mewakili Mohd Irwan, ketika dihubungi berkata hari ini ditetapkan untuk pengurusan kes di hadapan Penolong Kanan Pendaftar Mahkamah Tinggi Azlinda Ahmad Sharif secara dalam talian dan mahkamah menetapkan 20 April untuk pengurusan kes selanjutnya.

1MDB, yang memfailkan saman terhadap Arul Kanda dan Mohd Irwan pada Mei tahun lepas, mendakwa kedua-dua defendan telah melakukan pecah amanah dan konspirasi menyebabkan 1MDB mengalami kerugian berjumlah US$1.83 bilion berhubung pelaburan dalam 1MDB-Petrosaudi Ltd yang ditukar kepada pelaburan Brazen Sky Limited, yang dikatakan terdapat dalam Bridge Global Fund.

1MDB juga mendakwa kedua-dua defendan melakukan pecah amanah dan konspirasi dengan menyeleweng wang 1MDB berjumlah US$3.5 bilion yang dibayar kepada Aabar Investments dan US$1.265 bilion dibayar kepada IPIC pada 9 Mei 2017.

Dakwa 1MDB, Mohd Irwan juga berkonspirasi dengan Arul Kanda untuk menyebabkan syarikat itu melaksanakan Perjanjian Pelanjutan Pekerjaan dan membuat pembayaran yang substansial berjumlah RM2,905,200 kepada Arul Kanda selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian serta kerosakan.

Sehubungan itu, 1MDB antaranya menuntut kedua-dua defendan membayar US$6.59 bilion berhubung pelanggaran tersebut dan tambahan RM2.9 juta daripada Mohd Irwan berkaitan Perjanjian Pelanjutan Pekerjaan. – Bernama


Semua hipotesis masih terbuka untuk ketahui asal-usul COVID-19: WHO

GENEVA, 1 Rejab 1442H, Sabtu – Semua hipotesis masih terbuka dalam usaha Pertubuhan Kesihatan Dunia (WHO) mencari asal-usul COVID-19, kata Ketua Pengarahnya, Tedros Adhanom Ghebreyesus.

Misi yang diketuai WHO di China minggu ini mengatakan bahawa mereka tidak akan meneliti lebih lanjut persoalan apakah virus itu bocor dari makmal – yang dianggapnya sangat tidak mungkin.

Amerika Syarikat (AS) berkata, akan mengkaji semula penemuan misi tersebut.

Dalam taklimat semalam, Tedros berkata, beberapa persoalan telah diajukan sama ada beberapa hipotesis telah dibuang.

“Setelah bercakap dengan beberapa ahli pasukan, saya ingin mengesahkan bahawa semua hipotesis tetap terbuka dan memerlukan analisis dan kajian lebih lanjut.

“Sebahagian kerja itu mungkin di luar tugas dan skop misi ini. Kami selalu mengatakan bahawa misi ini tidak akan menemui semua jawapan, tetapi menambahkan maklumat penting yang membawa kami lebih dekat untuk memahami asal-usul virus COVID-19,” katanya.

Misi berkata, hipotesis utama adalah virus itu berasal dari kelawar – walaupun ada beberapa kemungkinan senario bagaimana ia menular ke manusia – mungkin pertama kali dengan menjangkiti spesies haiwan lain.

Sebelum ini, bekas pegawai dalam pentadbiran mantan Presiden AS, Donald Trump percaya virus itu mungkin bocor dari makmal di bandar Wuhan, China.

China dengan tegas menafikan dakwaaan tersebut dan mengatakan Institut Virologi Wuhan (WIV) tidak mengkaji virus yang berkaitan. – Agensi


Kenyataan media Aman Palestin mengenai kutipan tabung derma Aman Palestin di Perlis

Kami merujuk kepada perkara di atas khususnya yang berkait dengan isu kutipan derma di negeri Perlis yang dimuat naik di dalam satu status Facebook dengan nama PROmediaTAJDID pada pukul 12.24 tengahari bertarikh 11 Oktober 2023. Status berkenaan boleh dibaca pada pautan berikut:

Pengendali portal tersebut antara lain telah memetik dan menyiarkan kenyataan seperti berikut: Surat daripada Mufti Perlis Berkaitan Pihak Yang Membuat Kutipan Tabung Aman Palestin Di Premis Agama Negeri Perlis.

Mufti Perlis di dalam surat tersebut berkata, “Untuk itu, pihak Jabatan ini ingin memberikan pandangan agar pihak Jabatan tuan tidak membenarkan pertubuhan tersebut itu membuat kutipan di premis-premis agama Islam di negeri ini sehingga siasatan dan kepastian diperolehi“.

Petikan kenyataan Mufti Perlis ini dapat dibaca melalui salinan surat bertarikh 24 Ogos 2023 yang dipaparkan di dalam status di atas. Kami ingin menyatakan seperti berikut:

1. Aman Palestin adalah sebuah pertubuhan tidak bermotifkan keuntungan yang didaftarkan di Malaysia pada 3 Januari 2006 dan sepanjang tempoh kewujudannya sehingga hari ini telah melaksanakan projek-projek bantuan kemanusiaan di Gaza dan Tebing Barat, khemah-khemah pelarian di Lubnan, Syria dan Yaman meliputi kempen Ramadan Bersamamu, Korban di Bumi Anbia, Bantuan Musim Sejuk, Pembinaan Sekolah, Hospital dan Masjid, Bantuan Pembiayaan Keluarga Miskin, Anak Yatim dan Bantuan Biasiswa termasuk juga di dalam negara sendiri seperti Bantuan Banjir, Bantuan Persekolahan, Bantuan Covid-19 dan Bantuan Ramadan serta Ibadah Korban.

2. Aman Palestin juga menjalankan kutipan-kutipan derma di seluruh negara melalui cawangan-cawangan negeri di mana setiap kutipan akan diawali terlebih dahulu dengan surat kebenaran daripada pihak berwajib khususnya Jabatan Agama Islam negeri-negeri.

3. Bagi negeri Perlis, Aman Palestin telah mendapat surat kebenaran untuk memungut derma khairat di negeri Perlis dari Jabatan Hal Ehwal Agama Islam Perlis bertarikh 7 Jun 2023 dan untuk tujuan tersebut pengurusan Aman Palestin negeri Perlis telah meletakkan tabung-tabung derma di premis-premis perniagaan, institusi-institusi agama dan pendidikan dan sebagainya. Kutipan derma ini berjalan tanpa sebarang masalah sehinggalah perhatian Aman Palestin dirujukkan kepada status portal media di atas.

4. Aman Palestin merasa terkejut dan hairan apabila membaca kenyataan Mufti Perlis melalui isi kandungan surat yang dipaparkan.

5. Sehubungan dengan itu, Aman Palestin ingin mendapat kepastian dan penjelasan daripada pihak Mufti Perlis dan Jabatan Hal Ehwal Agama Islam Perlis:

(i) Adakah surat kebenaran memungut derma khairat dari Jabatan Hal Ehwal Agama Islam Perlis bertarikh 7 Jun 2023 telah terbatal atau dibatalkan?

(ii) Apakah yang dimaksudkan dengan “hal-hal yang tidak jelas dan menimbulkan persoalan berhubung dengan kutipan Tabung Aman Palestin?”

(iii) Pihak manakah yang telah membuat aduan dan meminta supaya Aman Palestin disiasat berkaitan wang kutipan yang dikumpulkan oleh Aman Palestin?

(iv) Adakah terdapat sebarang laporan polis, laporan kepada Jabatan Mufti, Jabatan Hal Ehwal Agama Islam Negeri Perlis atau Suruhanjaya Pencegahan Rasuah Malaysia cawangan Perlis mengenai wang kutipan Aman Palestin?

(v) Adakah Jabatan Mufti Perlis boleh memberi “arahan” secara tersirat supaya Jabatan Hal Ehwal Agama Islam Negeri Perlis melarang Aman Palestin membuat kutipan di premis-premis agama Islam di negeri Perlis sehingga siasatan selesai dan kepastian diperolehi?

(vi) Pihak manakah yang membuat siasatan dan apakah status terkini siasatan tersebut?

(vii) Bagaimanakah dan bolehkah surat rasmi di antara jabatan kerajaan negeri Perlis dapat sampai ke tangan portal PROmediaTAJDID dan disebarkan kepada orang awam?

(viii) Mengapakah pihak PROmediaTAJDID memilih tarikh hari ini (11 Oktober 2023) untuk menyiarkan isi kandungan surat Jabatan Mufti Negeri Perlis bertarikh 24 Ogos 2023, iaitu setelah hampir dua bulan berlalu?

Persoalan-persoalan di atas perlu dijawab memandangkan ia melibatkan nama baik, kewibawaan dan integriti Aman Palestin sebagai pertubuhan berdaftar yang sah mengikut undang-undang Malaysia.

Aman Palestin sangat kesal dengan perkembangan ini di saat umat Islam dan rakyat Palestin sedang bergelut dengan kekejaman dan serangan harian yang bertali arus daripada pihak penjajah Israel, dan di saat semua kakitangan dan pihak pengurusan Aman Palestin di seluruh negara begitu sibuk dan tidak menang tangan untuk menguruskan bantuan kepada saudara-saudari kita di Palestin, ia harus berhadapan dengan fitnah dan tohmahan yang tidak bertanggungjawab di kampung halaman sendiri.

Justeru itu Aman Palestin ingin menegaskan bahawa ia tidak akan teragak-agak untuk mengambil apa sahaja tindakan yang wajar dan munasabah (termasuk tindakan undang-undang) demi mempertahankan nama baik, kewibawaan dan integriti pertubuhan ini.

Aman Palestin menuntut supaya mana-mana pihak yang cuba menuduh Aman Palestin dengan tuduhan, tohmahan dan fitnah liar, tidak berasas dan tidak bertanggungjawab supaya mengemukakan apa sahaja bukti kukuh yang boleh mensabitkan pertubuhan ini dengan salah laku, rasuah, penipuan, penyelewengan, penggelapan wang, “scamming” dan seumpamanya.

Aman Palestin juga menyeru supaya umat Islam, para penyumbang dan para pendukung tidak terpengaruh dengan sebarang percubaan untuk mengelirukan mengenai khidmat dan aktiviti bantuan kemanusiaan melalui Aman Palestin dan tetap konsisten menghulurkan bantuan secara ikhlas dan yakin.

“Keprihatinan Palestin Tanggungjawab Kami”

#BangkitBerjuangBersama
#TaufanAlAqsa
#SebarkanKemenanganAkhiriPenjajahan

BANGKIT, BERJUANG, BERSAMA

Aman Palestin Berhad
12 Oktober 2023


Banci 2020 fasa kedua secara bersemuka di Sabah tangguh

KUALA LUMPUR, 14 Safar 1442H, Jumaat – Jabatan Perangkaan menangguhkan pelaksanaan Banci Penduduk dan Perumahan 2020 (Banci 2020) fasa kedua secara bersemuka di seluruh negeri Sabah dan penyesuaian semula bagi pelaksanaannya akan dimaklumkan kemudian.

Pesuruhjaya Banci 2020 Datuk Seri Dr Mohd Uzir Mahidin berkata keputusan itu diambil berikutan pelaksanaan Kawalan Rentas Daerah di negeri tersebut bermula 3 hingga 16 Oktober ini.

“Berdasarkan status terkini itu juga, penyelia dan pembanci yang dilantik di Sabah tidak perlu hadir bertugas sepanjang tempoh Pelaksanaan Kawalan Rentas Daerah di seluruh Sabah manakala latihan bagi pembanci di Sabah yang dijadualkan bermula dari 1 hingga 5 Oktober turut dihentikan berkuat kuasa serta-merta,” katanya dalam kenyataan.

Bagaimanapun, Mohd Uzir yang juga Ketua Perangkawan, berkata pelaksanaan Banci 2020 di negeri-negeri lain diteruskan mengikut prosedur operasi standard (SOP) iaitu Operasi Pembancian di Lapangan Banci 2020 dan tertakluk kepada pemakluman dari semasa ke semasa.

Banci 2020 fasa kedua iaitu pengumpulan data secara bersemuka akan dilaksanakan dari 7 hingga 24 Oktober ini.

Menteri Kanan (Kluster Keselamatan) Datuk Seri Ismail Sabri Yaakob hari ini mengumumkan pelaksanaan Kawalan Rentas Daerah di seluruh Sabah mulai 12.01 tengah malam 3 Okt hingga 16 Oktober.

Menurut beliau, Perintah Kawalan Pergerakan Diperketatkan Bersasar (PKPDB) di empat daerah iaitu Tawau, Lahad Datu, Kunak dan Semporna yang diumumkan sebelum ini, kekal berkuat kuasa seperti biasa. – Bernama


Mesyuarat khas bincang bekalan, harga ayam esok

KUALA LUMPUR, 24 Zulkaedah 1443H, Jumaat – Kementerian Pertanian dan Industri Makanan (MAFI) akan mengadakan satu mesyuarat khas bersama Kementerian Perdagangan Dalam Negeri dan Hal Ehwal Pengguna (KPDNHEP) serta pemain-pemain industri penternakan ayam, bagi membincangkan isu berkaitan bekalan dan harga siling baharu ayam di pasaran, esok.

Menterinya, Datuk Seri Dr Ronald Kiandee berkata, ini susulan keputusan kerajaan yang diumumkan Perdana Menteri, Datuk Seri Ismail Sabri Yaakob hari ini, bahawa harga ayam di pasaran tidak akan diapungkan.

“Keputusan yang dibuat ini membuktikan keprihatinan kerajaan, demi menjaga kepentingan Keluarga Malaysia supaya bekalan ayam terus diperolehi, dengan harga kawalan yang berpatutan,” katanya dalam kenyataan di sini malam ini.

Beliau berkata, Jawatankuasa Teknikal Menangani Isu Sekuriti Bekalan Makanan Negara juga akan bersidang Isnin ini (27 Jun), bagi memantau status bekalan makanan negara dan pelaksanaan tindakan intervensi yang dirangka untuk menangani isu bekalan makanan.

Menurutnya, kerajaan akan meneruskan usaha memastikan ketersediaan dan kelangsungan bekalan ayam di pasaran kekal terjamin dengan harga berpatutan bagi memastikan kesejahteraan Keluarga Malaysia.

Dalam pada itu, Ronald berkata, bekalan ayam kekal stabil pada minggu ketiga bulan ini dan mencukupi untuk menampung permintaan bulan semasa.

Terdahulu, Perdana Menteri mengumumkan harga ayam di pasaran tidak akan diapungkan dalam usaha memastikan rakyat tidak terbeban.

Keputusan tidak mengapungkan harga ayam itu bukti Perdana Menteri mengambil berat keluh kesah rakyat, memandangkan skim harga maksimum runcit ayam akan berakhir pada 30 Jun ini.-  Bernama


Pemimpin Abu Sayyaf penggal kepala rakyat Malaysia ditahan

TAWAU, 24 Zulhijjah 1441H, Jumaat – Penjenayah Filipina iaitu Sub-Komander Abu Sayyaf, Idang Susukan yang bertanggungjawab memenggal kepala rakyat Malaysia Bernard Then Ted Fen pada November 2015, ditahan polis Filipina semalam.

Idang atau nama sebenarnya Abduljihad Susukan ditahan pada 8.30 malam, di rumah pemimpin Barisan Pembebasan Nasional Moro (MNLF) Nur Misuari di Davao City.

Idang antara 21 warga Filipina disenaraikan Kawasan Keselamatan Khas Pantai Timur Sabah (ESSCom) sebagai penjenayah dikehendaki di Malaysia berhubung kes-kes penculikan untuk wang tebusan (KFR) di pantai timur Sabah.

Penculikan Bernard Then dari sebuah restoran makanan laut di Sandakan pada Mei 2015 sehingga mangsa dipenggal kepala antara kejadian yang didalangi Idang.

Komander ESSCom Datuk Hazani Ghazali ketika dihubungi Bernama mengesahkan penahanan pemimpin Abu Sayyaf itu.

Hazani berkata ketika ini pihaknya sedang berusaha mendapatkan maklumat penuh penglibatan suspek dalam kejadian KFR di pantai timur Sabah, sekali gus melengkapkan kertas siasatan.

Ditanya jika suspek akan diekstradisi ke Sabah bagi tujuan siasatan, beliau berkata ketika ini suspek memiliki 34 waran tangkap di Filipina ekoran terlibat dengan 23 kes bunuh dan lima kes culik.

“Susah mahu bawa balik, tapi kita akan cuba,” katanya.

Difahamkan, Idang menjadi dalang untuk penculikan Gao Huayun (China) dan Marcy Darawan (Filipina) di Singamata Reef Resort, Semporna pada April 2014; Yang Zai Lin (China) di Lahad Datu pada Mei 2014; Chan Sai Chun (Malaysia) di Kampung Sapang, Kunak pada Jun 2014.

Idang juga banyak terlibat dalam rundingan bagi pembebasan mangsa culik di perairan Zon Selamat Timur Sabah (ESSZone) selama ini. – Bernama


PAS gugurkan Khairuddin dari Majlis Syura Ulama

BANGI, 9 Rejab 1443H, Jumaat – Selepas kira-kira sebulan disingkirkan sebagai Ahli Jawatankuasa PAS, Datuk Dr Mohd Khairuddin Aman Razali kini digugurkan pula daripada Majlis Syura Ulama berkuat kuasa semalam.

Pengguguran Mohd Khairuddin itu disahkan Presiden PAS, Tan Sri Abdul Hadi Awang hari ini, yang sekali gus menyaksikan beliau kini hanya ahli biasa tanpa sebarang jawatan tertinggi dalam parti.

Abdul Hadi berkata, keputusan itu dibuat dalam mesyuarat PAS Pusat susulan isu-isu disiplin membabitkan pemimpin berkenaan.

“Oleh kerana pelantikannya dalam Majlis Syura Ulama adalah oleh Jawatankuasa PAS Pusat, maka kita membatalkan pelantikan itu.

“Dia bukan lagi ahli majlis kerana untuk menjadi ahli perlu mempunyai jawatan,” katanya seperti dilapor media tempatan, hari ini.

Terdahulu, Mohd Khairuddin dalam laman Facebook malam tadi turut memberi bayangan mengenai penggugurannya itu menerusi enam hantaran berturut-turut berhubung soal musibah.

“Jangan dimalukan seseorang secara berulang, sekali mungkin dia berdiam dan bersabar tetapi tidak selamanya akan berdiam diri apabila maruah dicemari dan diceroboh secara berulang. Setiap perkara ada batasannya, jangan melampaui kerana akibatnya sangat buruk,” katanya.

Pada 12 Januari lalu, Abdul Hadi memaklumkan pengguguran Mohd Khairuddin yang juga bekas Menteri Perusahaan, Perladangan dan Komoditi daripada Ahli Jawatankuasa PAS.

Pada Muktamar PAS ke-67 November tahun lalu, Mohd Khairuddin antara tiga pemimpin tertinggi parti yang dilantik semula menduduki ahli jawatankuasa bagi sesi 2021-2023 selepas tewas pada pemilihan.


Hormati nasib Palestin, jangan sertai konsert Coldplay

BANGI, 2 Jamadilawal 1445H, Khamis – BERJASA menggesa umat Islam di Malaysia tidak menyokong dan menyertai konsert jelajah kumpulan rock terkenal British, Coldplay yang bakal berlangsung 22 November ini.

Ketua Wanita BERJASA Sepang, Prof Dr Shamima Abdul Rahman mendesak supaya konsert itu tidak diteruskan, tatkala umat Islam di Palestin masih berdepan serangan dahsyat tanpa henti Israel di Semenanjung Gaza.

Beliau mempersoalkan dasar keperluan penganjuran konsert kumpulan muzik Barat yang terpalit budaya lesbian, gay, biseksual dan transgender (LGBT) itu diadakan di negara ini.

“Kita meminta umat Islam tidak terlibat dengan konsert itu, dan kita mengingatkan kelalaian kita terhadap apa yang sedang berlaku di Palestin adalah suatu dosa pengabaian yang akan dipersoalkan kelak.

“Kita juga meminta agar pihak berwajib membatalkan konsert itu, bagi menghormati kesedihan dan simpati terhadap saudara kita di Palestin yang sedang dibom dan diserang, hingga melibatkan lebih 11,000 nyawa terkorban,” katanya.

Justeru, Prof Shamima menggesa umat Islam dan rakyat di negara ini supaya tidak lalai dengan situasi yang berlaku di Palestin.

Beliau juga menyeru rakyat Malaysia untuk terus bersama membantu dan memperjuangkan kebebasan serta kemerdekaan penuh Palestin daripada penjajahan rejim Israel.


Putin, Tokayev bincang langkah pulih krisis di Kazakhstan

ALMATY, 6 Jamadilakhir 1443H, Ahad – Presiden Russia, Vladimir Putin dan rakan sejawatannya dari Kazakhstan, Kassym-Jomart Tokayev, telah membincangkan langkah ‘memulihkan keadaan’ di Kazakhstan, berikutan protes ganas yang dicetuskan ekoran kenaikan mendadak harga bahan api di negara Asia Tengah itu.

Kedua-dua pemimpin mengadakan perbualan telefon yang panjang membincangkan pergolakan yang berterusan, sambil bertukar pandangan mengenai langkah yang diambil untuk memulihkan krisis di Kazakhstan.

Tokayev memaklumkan Putin secara terperinci mengenai keadaan di negara itu, dengan memberi jamian ia masih stabil.

Kedua-dua presiden bersetuju untuk terus berhubung dan mengadakan panggilan video pemimpin dari Pertubuhan Perjanjian Keselamatan Kolektif (CSTO) dalam beberapa hari akan datang.

Tokayev juga dilaporkan berterima kasih kepada pakatan tentera atas bantuan meredakan bantahan.

Protes besar-besaran bermula di wilayah Mangistau di barat Kazakhstan pada Ahad lalu selepas kerajaan memutuskan untuk menarik balik kawalan harga gas petroleum cecair (LPG) — satu langkah yang secara kasarnya menggandakan harga gas dalam beberapa hari. Protes kemudian merebak ke bahagian lain di negara itu.

Pada hari Rabu, Tokayev mengisytiharkan darurat selama dua minggu, termasuk perintah berkurung, sekatan pergerakan, dan larangan perhimpunan besar-besaran, di Almaty dan Mangistau.

Kemudian, beliau menerima pembubaran kerajaan dan melantik Alikhan Smailov sebagai pemangku Perdana Menteri.

Beliau juga mengarahkan pemangku Kabinet dan gabenor wilayah untuk memulihkan kawalan harga LPG dan meluaskannya kepada petrol, diesel, dan barangan pengguna ‘penting sosial’ lain.

Ratusan terbunuh dalam pergolakan yang berterusan, dengan perusuh membakar dan menggeledah bangunan awam di beberapa bandar. – Agensi


PEMBELA junjung tinggi titah Agong isytihar darurat

BANGI, 28 Jamadilawal 1442H, Selasa – Pertubuhan-Pertubuhan Pembela Islam (PEMBELA) menjunjung titah Yang di-Pertuan Agong mengisytiharkan darurat untuk menangani jumlah kes jangkitan wabak COVID-19 di negara ini.

Justeru, PEMBELA memberi amaran kepada ahli-ahli politik supaya tidak membuat kenyataan yang boleh menjejaskan kestabilan negara dan mencetuskan panik dalam kegilaan merebut kuasa sepanjang tempoh darurat ini.

Pengerusi PEMBELA, Haji Aminuddin Yahaya berkata, pelaksanaan darurat selari dengan kehendak Perlembagaan Persekutuan yang memperuntukkan kuasa kepada Yang di-Pertuan Agong untuk mengisytiharkannya.

“Oleh itu, kami berharap agar tiada pihak mempolitikkan isu ini kerana ianya merupakan isu kesihatan yang menentukan nasib nyawa rakyat.

“Kita juga menggesa agar rakyat berhenti membuat pelbagai spekulasi liar mengenainya,” katanya dalam kenyataan, hari ini.

Terdahulu, Istana Negara mengumumkan Al-Sultan Abdullah Ri’ayatuddin Al-Mustafa Billah Shah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah membendung wabak COVID-19 di Malaysia.

Dalam satu kenyataan hari ini, Seri Paduka memberi perkenan tempoh pelaksanaan darurat itu atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Seri Paduka turut berkenan dengan cadangan kerajaan bagi pembentukan satu Jawatankuasa Bebas yang akan dianggotai Ahli Parlimen dan pakar kesihatan.

Pelaksanaan darurat itu tidak membabitkan perintah berkurung dan rampasan kuasa tentera, di mana aktiviti ekonomi dan pentadbiran negara masih berjalan seperti biasa.

Mengambil maklum kebenaran operasi enam sektor untuk memastikan perjalanan ekonomi bergerak, Aminuddin berharap langkah itu dapat meringankan beban ekonomi negara sepanjang tempoh darurat.

“Kita menyedari bahawa rakyat kini perlu memikirkan alternatif untuk menyara kehidupan sepanjang tempoh darurat ini walaupun berat dan sukar.

“Kita menerima akan hakikat ini demi menjaga maslahat yang lebih besar, iaitu nyawa rakyat,” katanya.

Beliau berkata, bukan hanya Malaysia yang melaksanakan langkah drastik ini, tetapi juga negara-negara lain khususnya di Eropah.

“Ayuhlah bersama-sama berdoa agar Allah SWT meringankan beban kita dan memberikan kekuatan untuk terus tabah dan akhirnya segera mengeluarkan kita dari musibah ini,” katanya.


Sindiket ekploitasi buruh paksa babit warga Malaysia dikesan

BANGI, 29 Syaaban 1443H, Jumaat – Polis Diraja Malaysia (PDRM) menasihatkan masyarakat supaya lebih berhati-hati terhadap tawaran kerja dengan gaji yang lumayan di luar negara melalui apa juga cara.

Ini bagi mengelakkan orang ramai dieksploitasikan oleh pihak yang tidak bertanggungjawab demi keuntungan dan kepentingan mereka, kata Pengarah Jabatan Siasatan Jenayah PDRM, Datuk Seri Abd Jalil Hassan.

Beliau berkata, pihaknya telah menerima maklumat dan laporan polis berkenaan sindiket-sindiket pemerdagangan orang, membabitkan warganegara Malaysia yang diperdaya serta dieksploitasi sebagai buruh paksa di Thailand, Laos, Myanmar dan Kemboja.

“Sepanjang tahun 2021 hingga Mac 2022, Bahagian D3 (ATIPSOM) Jabatan Siasatan Jenayah (JSJ), Bukit Aman mendapati sebanyak enam laporan polis berkaitan kejadian sedemikian.

“Ia melibatkan 26 orang mangsa yang terdiri daripada 24 lelaki dan dua wanita yang masih memerlukan bantuan untuk diselamatkan daripada sindiket-sindiket berkenaan,” katanya dalam kenyataan, hari ini.

Katanya, PDRM percaya bahawa masih terdapat mangsa terkandas di bawah kawalan sindiket-sindiket berkenaan yang tidak dilaporkan kepada pihak berkuasa.

Abd Jalil berkata, daripada maklumat diterima mendapati kesemua mangsa telah diperdaya dengan iklan peluang pekerjaan sebagai pegawai khidmat pelanggan di luar negara dengan tawaran gaji yang lumayan melalui media sosial iaitu Facebook.

“Mangsa yang tertarik dengan tawaran ini akan berhubung dengan ejen melalui aplikasi WeChat, Whatsapp atau pesanan melalui Facebook.

“Selepas mangsa bersetuju dengan syarat-syarat pekerjaan termasuk gaji, waktu kerja dan lain-lain kebajikan, ejen menjanjikan akan mengurus serta menanggung segala kos perbelanjaan perjalanan ke destinasi pekerjaan,” katanya.

Menurut beliau, setelah mangsa tiba di negara itu, semua dokumen perjalanan mangsa termasuk telefon akan dirampas dan dimusnahkan, selain pergerakan dikawal serta dikurung dengan kawalan yang ketat.

“Mangsa seterusnya dihantar ke destinasi tertentu seperti Preah Sihanouk, Kemboja, Mae Sot, Thailand, Vientiane, Laos dan Kayin State, Myanmar.

“Mangsa kemudannya sedar pekerjaan sebenar dan merasakan telah diperdayakan setelah mereka dipaksa untuk melakukan pekerjaan perjudian dalam talian, scammer, pelaburan palsu, perlombongan Bitcoin dan lain-lain penipuan,” katanya.

Abd Jalil berkata, mangsa juga tidak dibenarkan untuk balik ke negara asal selagi tidak mencapai sasaran syarikat berkenaan, dan diminta untuk membayar ganti rugi semua kos yang dianggar berjumlah RM30,000 hingga RM50,000 seorang jika ingin kembali ke negara mereka.

“PDRM akan berusaha untuk bekerjasama dengan pihak Interpol dan Aseanapol bagi tujuan membantu mengesan serta menyelamatkan mangsa-mangsa yang terlibat di negara masing-masing.

“PDRM juga akan berkolaborasi dengan pihak Kementerian Luar Negeri bagi membantu mempercepatkan proses menyelamatkan mangsa-mangsa di luar negara tersebut,” katanya.


Kebenaran buka masjid, tetap jumlah jemaah bidang kuasa negeri

KUALA LUMPUR, 28 Rabiulawal 1442H, Sabtu – Kebenaran membuka masjid dan penetapan jumlah jemaah semasa penularan wabak COVID-19 ketika ini, adalah tertakluk bawah bidang kuasa negeri serta tidak terletak dalam bidang kuasa kerajaan Persekutuan, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, berdasarkan Perlembagaan Persekutuan, perkara berkaitan hal ehwal agama Islam terletak di bawah kuasa negeri dan sebarang keputusan perlu mendapat perkenan Sultan atau Raja di negeri berkenaan.

“Majlis Keselamatan Negara boleh membuat Prosedur Operasi Standard berkaitan pelbagai bidang tetapi tidak boleh kepada masjid.

“Apa sahaja perkara berkaitan agama, adalah di bawah kuasa negeri dan mesti diperkenan oleh Kebawah Duli Yang Maha Mulia Sultan setiap negeri. Kita tak boleh buat (buka masjid sepenuhnya) macam Turki kerana kita mesti berdasarkan keputusan negeri-negeri,” katanya ketika menjadi tetamu program Ruang Bicara yang disiarkan Bernama TV di sini.

Ismail Sabri berkata demikian ketika ditanya mengenai isu penetapan jumlah jemaah di masjid dan sama ada Malaysia boleh melaksanakan pendekatan Turki yang membenarkan masjid dibuka walaupun terdapat ancaman COVID-19.

Mengulas lanjut, beliau berkata hal ehwal agama Islam misalnya mengenai jumlah jemaah yang dibenarkan hadir di masjid-masjid di Wilayah Persekutuan, bergantung kepada keputusan Yang di-Pertuan Agong. – Bernama


Sikap anti-Islam terus menyubur dalam DAP

BANGI, 28 Zulkaedah 1442H, Jumaat – Penghinaan veteran DAP, Lim Kit Siang terhadap agama Islam, baru-baru ini membuktikan betapa konsisten beliau membawa mesej, agenda dan ideologi cauvinis di negara ini.

Malah, kebiadaban yang berterusan itu turut disokong dan didukung oleh ahli-ahli politik DAP yang lain.

Terdahulu, Ahli Parlimen Iskandar Puteri itu memuat naik satu kenyataan dalam bahasa Inggeris di akaun Facebooknya yang mempersoalkan mengapa Malaysia masih berada pada landasan tercorot dalam indeks normal dalam menangani pandemik COVID-19.

Kit Siang menulis: “If Allah government is the best form of government in Covid-19 pandemic, why Malaysia is the last in the economist’s global normalcy index losing out to countries none of which can claim to be “Allah’s government”.

Kenyataan Kit Siang itu adalah respons kepada kenyataan Presiden PAS, Datuk Seri Abdul Hadi Awang yang berkata, bahawa pandemik COVID-19 adalah ujian kepada manusia dan hanya ‘kerajaan Allah yang Maha Berkuasa dan Maha Sempurna’ boleh menghapuskan virus itu.

Menyelar provokasi itu, Ketua Pemuda BERJASA, Ustaz Fahmi Bazlan Muda berkata, kebiadaban di kalangan pemimpin DAP kekal berterusan dan terbukti dalam isu-isu sebelum ini yang membabitkan pemimpin serta Ahli Parlimen itu.

“Sebelum ini, kes Lim Guan Eng samakan murtad dengan lompat parti, kes kemenangan tiba-tiba Kristian layak guna kalimah Allah, kes penghantar makanan memukul pemesan yang mempermainkan kalimah Allah, kes pencerobohan Hutan Simpan Kekal di Raub yang membabitkan Ahli Jawatankuasa DAP Kebangsaan, Ronnie Liu Tian Khiew

“Semua yang berlaku dah dijelaskan oleh Allah SWT supaya umat Islam meletakkan kewaspadaan dan berjaga-jaga terhadap muslihat orang kafir,” katanya dalam satu kenyataan, hari ini.

Menjelaskan perkara itu, Ustaz Fahmi berkata, pihaknya bukan mengajak untuk bermusuh tetapi dalam meraikan masyarakat majmuk, orang Islam tidak boleh membiarkannya sehingga kehilangan kuasa memerintah.

Lebih malang jika tiada prinsip, lupa diri dan gagal untuk bertegas dalam isu melibatkan dasar, katanya.

“Pada peringkat awal, di saat inginkan peluang dan tempat, mereka bagaikan ‘pijak semut tak mati, sangat prihatin, peduli dan sopan dalam menyantuni pengundi’.

“Bila mula mendapat perhatian dan pengaruh, mereka memberikan gula-gula politik. Meletakkan masyarakat dalam keterikatan kebajikan, keadilan sehingga hilang prinsip wala’ dan barra’ (patuh dan berlepas diri), lalu segala undi dan sokongan total untuk kemenangan mereka mendapat jawatan dan kuasa.

“Untuk memperluas kuasa, mereka membina persepsi, mencetus provokasi, sehingga masyarakat memandang mereka adalah solusi, padahal mereka sendiri yang menjadi proksi,” dakwanya.

Mengulas lanjut, Ustaz Fahmi menegaskan, Allah SWT meneruskan lagi amaran-Nya dengan berkata bahawa apabila puak kafir berkuasa, mereka akan mula memperlekeh, menghina dan mempertikai kedaulatan Islam.

“Kita bimbang kerana amaran Allah, setelah mereka berkuasa penuh, mereka akan mula menindas, menekan dan menzalimi umat Islam.

“Kerakusan kuasa dan politik akan terus meletakkan kuasa politik Islam akan terus tertekan. Bahkan mereka akan menutup segala bentuk punca kuasa Islam yang akan bangkit menentang dan menjatuhkan mereka.

“Ketika itu barulah umat Islam khususnya orang Melayu, menyesal dan menagih simpati tanpa siapa peduli,” katanya.

Mengambil pengajaran daripada amaran Allah SWT, Ustaz Fahmi meminta agar umat Islam belajar daripada kesilapan lalu yang telah membuatkan orang Islam hilang kuasa.

“Maka Pilihan Raya Umum ke-15, umat Islam dan Melayu mesti muafakat, pemimpin negara dan pemimpin politik mesti ikhlas, jujur dan pintar dalam mencatur dan merancang masa depan negara,” katanya.


Dikawal ketat! Lebih 500 petugas selia jemaah umrah

RIYADH, 22 Safar 1442H, Sabtu – Lebih daripada 500 petugas dilatih untuk mengawal selia jemaah umrah, selepas kerajaan Arab Saudi membenarkan pelaksanaan ibadah itu yang sebelum ini disekat ekoran wabak COVID-19.

Presiden Ketua Umum Hal Ehwal Dua Masjid Suci, Sheikh Abdul Rahman As-Sudais berkata, pihaknya mengambil seramai 531 orang petugas yang akan bekerja dalam tiga syif untuk menerima kehadiran 6,000 jemaah setiap hari.

Katanya, para jemaah akan dikawal selia bermula dari mereka menjejakkan kaki ke Masjidil Haram sehingga sempurna mengerjakan ibadah.

Para petugas juga diberi tanggungjawab memastikan setiap jemaah mengikuti segala prosedur operasi standard (SOP) yang telah ditetapkan kerajaan Arab Saudi, katanya lagi.

“Pihak Hal Ehwal Dua Masjid Suci juga akan mengenakan langkah kesihatan dan keselamatan yang tegas dalam memastikan jemaah dilindungi, dalam masa sama mengawal penularan wabak,” kata Sheikh Abdul Rahman, semalam.

Arab Saudi mula membenarkan pelaksanaan ibadah umrah untuk umat Islam bermula 4 Oktober lalu, setelah menggantungnya pada bulan Mac tahun ini.

Pada peringkat pertama, kira-kira 6,000 warganegara dan penduduk di dalam negara itu dibenarkan untuk melakukan ibadah umrah setiap hari.

Umat Islam dari luar Arab Saudi akan dibenarkan mengerjakan ibadah umrah bermula 1 November depan apabila bilangan jemaah akan ditingkatkan kepada 20,000 orang pada setiap hari.

Ibadah tersebut akan dibenarkan untuk menerima jemaah dalam jumlah yang lebih besar selepas pandemik COVID-19 berakhir. – Agensi


54.3 peratus lengkap 2 dos vaksin

KUALA LUMPUR, 13 Muharram 1443H, Ahad – Sebanyak 54.3 peratus atau 12,718,701 populasi di negara ini telah melengkapkan dos suntikan vaksin COVID-19 setakat semalam, demikian menurut Jawatankuasa Khas Jaminan Akses Bekalan Vaksin COVID-19 (JKJAV).

Jawatankuasa itu menerusi perkongsian infografik dalam Twitter rasminya memaklumkan setakat semalam juga, seramai 18,121,392 orang atau 77.4 peratus telah menerima dos pertama, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) kini sebanyak 30,840,093 dos.

Bagi vaksinasi harian pula, sebanyak 469,690 dos diberikan semalam dengan 159,792 adalah dos pertama manakala 309,898 merupakan dos kedua.

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara. – Bernama


COVID-19: Kadar kebolehjangkitan menurun kepada 1.05

BANGI, 26 Rejab 1443H, Isnin – Kadar kebolehjangkitan (Rt) COVID-19 mengikut kes harian menunjukkan penurunan apabila berada pada 1.05 pada Ahad.

Perkara itu dimaklumkan Menteri Kesihatan, Khairy Jamaluddin Abu Bakar dalam kenyataan di Twitter beliau yang turut memuat naik tangkap layar portal CovidNow.

“Rt harian kita telah turun secara berterusan iaitu kepada 1.05, namun terlalu awal untuk mengatakan kita telah melepasi gelombang Omicron,” katanya.

Selain itu, Khairy memaklumkan sebanyak 96 peratus individu sedang menjalani kuarantin di rumah, bahkan katanya, kapasiti di hospital juga terkawal.

“Justeru, jika ia menunjukkan trend berterusan, maka pembukaan sempadan secara menyeluruh dan langkah domestik yang lebih santai akan menyusul,” katanya.

Terdahulu, Kementerian Kesihatan (KKM) memaklumkan kes harian COVID-19 mencatatkan penurunan pada Ahad iaitu sebanyak 24,466 kes berbanding 27,299 kes pada Sabtu, menjadikan jumlah keseluruhan individu dijangkiti virus itu adalah sebanyak 3,421,802 kes.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah tersebut, sebanyak 24,361 atau 99.57 peratus berada pada kategori satu dan dua, manakala 105 kes atau 0.43 peratus kategori tiga hingga lima.

Daripada jumlah kes baharu itu juga, sebanyak 24,220 adalah kes tempatan, manakala 246 kes lagi kes import.


Audit: Prestasi zon guna tanah di KL tidak selaras PBRKL 2020

KUALA LUMPUR, 21 Safar 1443H, Selasa – Prestasi zon guna tanah melibatkan kawasan di ibu negara pada tahun lepas didapati tidak tercapai sepenuhnya seperti ditetapkan dalam Pelan Bandar Raya Kuala Lumpur (PBRKL) 2020 yang diwartakan pada 30 Oktober 2018.

Menurut Laporan Ketua Audit Negara (LKAN) 2019 Siri 2, perkara itu antara lain disebabkan pelan tersebut lewat diwartakan iaitu tujuh tahun daripada cadangan asal.

“PBRKL 2020 hanya diwartakan kurang dua tahun sebelum 2020 berakhir. Perkara ini menyebabkan berlaku perubahan zon guna tanah dan intensiti pembangunan tidak selaras dengan PBRKL 2020 yang diwartakan.

“Kuasa diperuntukkan di bawah Seksyen 22 (1) Akta 267 membolehkan Datuk Bandar meluluskan 943 kebenaran perancangan walaupun tidak selaras dengan PBRKL 2020,” menurut laporan audit itu yang dikeluarkan hari ini.

Laporan itu menyebut perubahan zon guna tanah dan intensiti pembangunan memberi kesan kepada alam sekitar serta pertambahan kepadatan selain berlaku pengurangan tanah lapang awam, kejadian banjir kilat dan kesesakan lalu lintas.

“Risiko penukaran zon guna tanah juga adalah lebih tinggi jika kawasan lapang awam tidak diwartakan mengikut Kanun Tanah Negara 1965,” menurut laporan itu.

Jelasnya, terdapat peningkatan penggunaan tanah untuk kegunaan aktiviti perdagangan dan pembangunan bercampur manakala pengurangan untuk kegunaan kediaman, industri dan industri khas, institusi, kawasan hijau serta kegunaan lain.

Beberapa kelemahan lain dinyatakan termasuk terdapat tanah kerajaan dan tanah Datuk Bandar dijual kepada pihak ketiga oleh pemaju selain wujud percanggahan kepentingan dalam urus niaga penjualan tanah.

“Dewan Bandaraya Kuala Lumpur (DBKL) tidak memperincikan kaedah serahan 640 unit rumah gantian dalam perjanjian yang ditandatangani, mengakibatkan sejumlah RM59.25 juta telah dibelanjakan oleh DBKL untuk membeli 395 unit Residensi Razakmas 2,” menurut laporan itu.

Sehubungan itu, pihak Audit mengesyorkan agar DBKL serta Pejabat Tanah dan Galian Wilayah Persekutuan Kuala Lumpur (PTGWPKL) memastikan penyelarasan dibuat antara syarat nyata tanah dan zon guna tanah supaya pelaksanaan perancangan bandar menjadi teratur.

“DBKL hendaklah mewujudkan mekanisme kawalan dalaman supaya tanah yang telah dijual kepada pihak ketiga tidak disalah guna dan bertentangan dengan tujuan asal penjualan,” katanya.

Laporan turut mengesyorkan agar PTGWPKL dan DBKL mempertimbangkan pengesyoran agensi teknikal supaya kelestarian antara pembangunan fizikal, ekonomi, sosial dan alam sekitar terpelihara selain menyegerakan pewartaan tanah lapang awam bagi mengurangkan risiko lot itu diberi milik untuk tujuan pembangunan. – Bernama


Malaysia perlu gerak PBB, OIC tekan pengganas Israel

BANGI, 3 Syawal 1442H, Sabtu – Malaysia perlu menggerakkan semua kesatuan antarabangsa termasuk Pertubuhan Bangsa-Bangsa Bersatu (PBB) dan Pertubuhan Kerjasama Islam (OIC) untuk memberi tekanan ke atas pengganas Israel.

Pada masa sama, kerajaan juga perlu bersatu dengan negara-negara Islam lain dalam  membela nasib rakyat Palestin dan menjaga kesucian Masjid Al-Aqsa daripada terus dicemari oleh kebobrokan serta kekejaman Zionis.

Atas sebab itu, Persatuan Peguam-Peguam Muslim Malaysia (PPMM) menggesa, Kementerian Luar untuk terus membantu rakyat Palestin dalam memberikan tekanan kepada rejim Israel untuk menghentikan pembunuhan dan pengeboman ke atas orang awam, yang terdiri daripada wanita serta kanak-kanak.

Timbalan Presiden PPMM, Muhamad Hisham Marzuki berkata, pihaknya kekal berpendirian bahawa perjuangan rakyat Palestin ke arah membebaskan Baitulmaqdis dan keseluruhan negara sebagai sah mengikut undang-undang antarabangsa serta hak mempertahankan diri daripada kekejaman Zionis.

“PPMM juga mengutuk dengan keras segala tindakan oleh rejim Zionis Israel yang jelas merupakan suatu pelanggaran hak asasi manusia dan undang-undang antarabangsa.

“PPMM turut menzahirkan penghargaan kepada Kementerian Luar Negara Malaysia yang terus konsisten di dalam mengutuk dan mengeji tindakan kejam rejim Zionis terhadap rakyat Palestin,” katanya dalam kenyataan, hari ini.

Beliau berkata, pihaknya berpendirian tegas bahawa perjuangan rakyat Palestin sebagai suatu tanggungjawab bersama bagi setiap muslim sejagat dalam mempertahankan Masjid Al-Aqsa.

Bahkan, Muhamad Hisham turut menyifatkan kekejaman berterusan Israel jelas menzahirkan kegagalan idea penyelesaian dua negara kerana Zionis tidak pernah mengiktiraf Baitulmaqdis Timur sebagai ibu negara Palestin.

“Palestin perlu kemerdekaan penuh dan ditadbir secara bebas oleh orang Islam sebelum kedatangan Zionis Israel.

“Mahkamah Jenayah Antarabangsa juga perlu memulakan prosiding keganasan Israel terhadap Palestin,” katanya.

Beliau turut menghargai setiap tindakan rakyat Malaysia yang membantah kekejaman Israel, meskipun sekadar melalui medium media sosial menerusi kempen anti-Zionis atau bantuan kewangan.

“Mudah-mudahan kesemua usaha ini dinilai oleh Allah SWT sebagai ibadah kepadaNYA.

“Kami saf pimpinan dan ahli PPMM berdoa agar kekejaman di Palestin dapat diakhiri dan Islam kembali memerintah Palestin dengan adil dan ihsan,” katanya.


Peluang sukarelawan kajian klinikal vaksin COVID-19 masih terbuka

KUALA LUMPUR, 27 Jamadilakhir 1442H, Selasa  – Peluang untuk menjadi sukarelawan dalam kajian klinikal fasa 3 Vaksin COVID-19 masih terbuka, menurut Kementerian Kesihatan (KKM).

Dalam satu hantaran menerusi laman Twitter rasmi KKM, kementerian itu memaklumkan antara syarat yang diletakkan adalah pemohon perlu berusia 18 tahun ke atas dan sihat.

Mereka yang berminat dan mahukan maklumat lanjut boleh menghubungi antara sembilan hospital yang menjadi tapak kajian tersebut menerusi aplikasi WhatsApp iaitu Hospital Ampang, Selangor (016-7286617 dan Telegram); Hospital Umum Sarawak, Sarawak (012-3108108); Hospital Pulau Pinang, Pulau Pinang (014-9453599) dan Hospital Seberang Jaya, Pulau Pinang (014-9065518).

Selain itu, boleh juga menghubungi Hospital Sultanah Bahiyah, Kedah (019-5544976); Hospital Raja Permaisuri Bainun, Perak (011-63311654); Hospital Taiping, Perak (019-5544976); Hospital Sungai Buloh, Selangor (011-10045343) dan Hospital Sultan Abdul Halim, Kedah (017-7931938, 017-7931987, 011-57669114).

Rata-rata maklum balas yang diterima pemberita apabila menghubungi talian-talian itu adalah borang perlu diisi secara dalam talian ataupun secara terus menerusi aplikasi WhatsApp sambil memberi pautan untuk maklumat lanjut, sebelum mereka mengambil tindakan seterusnya dan menghubungi pemohon.

Bagaimanapun, setakat ini, tapak kajian di Hospital Ampang sudah mempunyai sukarelawan yang mencukupi, namun pihak terbabit memberi pautan untuk mengisi borang secara dalam talian bagi membolehkan mereka yang berminat dalam percubaan vaksin pada masa hadapan.

Pada 27 Januari, Menteri Kesihatan Datuk Seri Dr Adham Baba dalam satu kenyataan berkata, kajian klinikal fasa 3 vaksin COVID-19 dimulakan pada hari itu di sembilan hospital berkenaan membabitkan 3,000 sukarelawan.

Beliau berkata, kajian klinikal itu ditaja oleh Institut Biologi Perubatan Akademik Sains Perubatan China (IMBCAMS) dengan objektif untuk menilai keselamatan dan keberkesanan vaksin terhadap jangkitan COVID-19.

Sembilan hospital yang terlibat dalam percubaan klinikal itu adalah di bawah penyelarasan Institut Penyelidikan Klinikal (ICR). -Bernama


TEKUN Nasional lapor polis sistem SPIM digodam

JOHOR BAHRU, 17 Rejab 1443H, Sabtu – TEKUN Nasional membuat laporan polis pada Rabu lepas susulan sistem permohonan dalam talian bagi Skim Pembiayaan Informal dan Mikro (SPIM) dipercayai digodam.

Menteri Pembangunan Usahawan dan Koperasi Tan Sri Noh Omar berkata pada awalnya, TEKUN Nasional menjelaskan isu kelewatan dalam memproses permohonan, kelulusan dan penyaluran pembiayaan SPIM adalah disebabkan gangguan teknikal, namun setelah siasatan dalaman dilakukan, ia dikenal pasti berpunca daripada digodam.

“Saya dapat aduan orang ramai yang mengatakan bayaran lambat, sebenarnya perkara tersebut (berlaku) ialah kerana sistem ini telah dikesan digodam pada 8 Feb menyebabkan sistem ini terganggu.

“Jadi kerana itu, TEKUN telah membuat laporan polis. Walaupun sistem ini telah digodam, TEKUN masih terus membuat bayaran secara manual antaranya menerusi cek,” katanya pada sidang media selepas program SPIM Bantu Usahawan Pulih Perniagaan Semasa Pandemik COVID-19 di sini hari ini.

Bagaimanapun, beliau berkata kes berkenaan tidak melibatkan sebarang kerugian wang dan ia masih dalam siasatan polis.

Noh berkata pihaknya menerusi TEKUN Nasional melancarkan SPIM bagi membantu usahawan yang terjejas akibat COVID-19 dan banjir, dan permohonan dibuka bermula 1 hingga 15 Januari lepas dengan dana berjumlah RM200 juta.

Beliau berkata sebanyak 23,767 permohonan telah diterima dan setakat 15 Februari lepas, 15,902 permohonan telah diluluskan melibatkan RM130.5 juta.

“Sehingga kini, TEKUN Nasional telah menyalurkan pembiayaan berjumlah RM110.1 juta kepada 13,370 usahawan di bawah SPIM melalui cetakan cek dan termasuk juga pindahan dana elektronik,” katanya.

Beliau berkata penyaluran pembiayaan dijangka dapat diselesaikan sepenuhnya pada pertengahan Mac ini. – Bernama


PRU dah tamat, cukuplah berpolitik

PEKAN, 3 Jamadilawal 1444H, Isnin – Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah hari ini menitahkan agar Kerajaan Negeri Pahang yang baharu dibentuk antara Barisan Nasional (BN) dan Pakatan Harapan (PH) mengetepikan ideologi serta sentimen politik.

Kedua-dua parti gabungan yang telah bersetuju untuk membentuk kerajaan negeri itu, menurut Tengku Hassanal perlu meletakkan agenda pembangunan negeri dan kebajikan rakyat sebagai keutamaan selain menumpukan usaha ke arah membangun serta memajukan Pahang.

“Kini bukan lagi masa untuk berpolitik, cukuplah. Pilihan raya telah tamat dan kerajaan negeri telah dibentuk sekarang masa untuk bekerja. Dalam proses mencapai negeri maju, rakyat tidak mahu lagi melihat tuan, puan (wakil rakyat) terus berpolitik, mencari salah sana dan sini.

“Sebaliknya rakyat mahu, wakil rakyat yang duduk di kerusi kerajaan untuk membawa perubahan supaya Pahang terus maju ke hadapan,” titah Tengku Hassanal pada Istiadat Pengurniaan Surat Cara Pelantikan dan Mengangkat Sumpah Jawatan Menteri Besar Pahang di Balairung Seri Istana Abu Bakar di sini.

Pada istiadat berkenaan wakil rakyat Dewan Undangan Negeri (DUN) Jelai Datuk Seri Wan Rosdy Wan Ismail mengangkat sumpah sebagai Menteri Besar Pahang ke-15 bagi penggal kedua. – Bernama


Rahim Thamby Chik saman DAP

KUALA LUMPUR, 28 Safar 1442H, Jumaat – Bekas Ketua Menteri Melaka Tan Sri Abdul Rahim Thamby Chik memfailkan saman terhadap Penolong Setiausaha Organisasi Kebangsaan DAP Khoo Poay Tiong dan parti itu yang didakwa memfitnah beliau dalam satu artikel kerana mengaitkannya dengan pelbagai skandal.

Abdul Rahim, yang juga ahli Parti Pribumi Bersatu Malaysia, memfailkan saman itu menerusi firma guaman The Chambers of Frida pada 17 Sept lepas.

Selain Khoo, Abdul Rahim turut menamakan Pengerusi Kebangsaan DAP Tan Kok Wai, Timbalan Pengerusi Kebangsaan DAP Gobind Singh Deo dan Setiausaha Agung DAP Lim Guan Eng sebagai defendan kedua hingga keempat.

Dalam penyataan tuntutannya, Abdul Rahim mendakwa pada 16 Dis 2018, Khoo yang juga Ahli Parlimen Kota Melaka, telah menulis, menerbit dan/atau menyebabkan untuk diterbitkan satu artikel mengandungi perkataan fitnah yang mengaitkan beliau dengan pelbagai skandal di laman Facebook milik defendan pertama, laman sesawang DAP www.dapmalaysia.org dan portal berita www.thestar.com.my.

Plaintif mendakwa Tan, Gobind dan Lim pula telah menerbitkan dan/atau menyebabkan untuk diterbitkan artikel itu di laman sesawang DAP sehingga ia boleh diakses serta dikongsi di blog, forum dan portal tanpa batasan.

Abdul Rahim mendakwa kata-kata fitnah itu telah menggambarkan, antara lain, beliau seorang yang korup, terlibat dengan jenayah seksual, salah guna kuasa serta penyelewengan dan beliau menegaskan bahawa tuduhan tersebut adalah tidak benar, tidak berasas serta diterbitkan dengan niat jahat.

Plaintif, yang meletak jawatan sebagai Ketua Menteri Melaka pada Oktober 1994, berkata tuduhan dan sindiran itu memberi manfaat kepada defendan pertama sebagai ahli politik tetapi pada masa sama, akan menyebabkan kerosakan maksimum terhadap reputasi beliau.

Abdul Rahim mendakwa walaupun beliau melalui peguamnya telah meminta Khoo menarik balik artikel itu dan memohon maaf melalui surat tuntutan bertarikh 18 Feb 2019 namun defendan pertama enggan berbuat demikian malah bertindak mencabar plaintif untuk menyamannya.

Beliau berkata akhbar The Star telah menerbitkan suatu pernyataan pada 27 Julai 2019 bertajuk “Sorry, Rahim Tamby Chik is not father of scandals” bagi memohon maaf berhubung penerbitan artikel itu yang didakwa memfitnahnya.

Sehubungan itu, Abdul Rahim menuntut ganti rugi am, ganti rugi teruk dan ganti rugi teladan serta perintah lain yang difikirkan sesuai oleh mahkamah.

Beliau juga meminta mahkamah mengeluarkan perintah agar defendan membuang artikel itu daripada laman Facebook dan laman sesawang www.dapmalaysia.org serta menerbitkan permohonan maaf secara bertulis di akhbar dan majalah.

Berdasarkan senarai mahkamah, pengurusan kes itu telah ditetapkan pada Isnin ini secara dalam talian melalui sistem e-Review di hadapan Timbalan Pendaftar Mahkamah Tinggi Idamasliza Maarof. – Bernama


Zahid ingatkan ahli UMNO jangan bersekutu dengan pihak ‘gunting dalam lipatan’

SEREMBAN, 21 Syaaban 1444H, Selasa – Presiden UMNO, Datuk Seri Dr Ahmad Zahid Hamidi mengingatkan ahli parti supaya menghormati segala keputusan yang dibuat pucuk pimpinan biarpun ada perbezaan pendapat.

Beliau berkata, ahli parti juga seharusnya menjaga perkara yang menjadi kerahsiaan parti terutama segala inti pati yang dibincangkan dalam mesyuarat parti.

“Setiap Ahli Majlis Tertinggi (MT) yang dilantik hadir melafazkan sumpah untuk simpan rahsia…ia bukan pada parti semata-mata tapi diri sendiri…naib-naib presiden yang akan menang bersama-sama presiden dan timbalan presiden jangan ada kumpulan dalam kumpulan, jangan ada parti dalam parti.

“Begitu juga rakan-rakan dalam MT, saya mengamalkan dasar untuk meraikan perbezaan pendapat dan hormati keputusan meskipun secara luaran tak bersetuju dengan saya…tapi saya utamakan parti…bukan ambil jalan untuk balas dendam,” katanya.

Dalam pada itu, Ahmad Zahid turut meminta semua ahli yang memenangi pemilihan parti untuk bekerjasama dan tidak berkonspirasi bagi menjatuhkan kerajaan sedia ada.

“Jangan bersekutu dengan pihak ‘gunting dalam lipatan’, ‘api dalam sekam’ saya tahu ada perancangan di belakang yang mahu menggugat kepimpinan yang ada…pilih la untuk bersama saya dan Timbalan Presiden UMNO Datuk Seri Mohamad Hasan (Tok Mat) untuk kukuhkan parti.

‘Pertandingan ini (Pemilihan UMNO) sedarah sedaging, semua bertanding ini untuk memperkukuhkan parti, saya dan Tok Mat terima siapa sahaja yang menang, itulah pemimpin UMNO yang akan bersama-sama saya dan parti,” katanya.

Beliau berkata keputusan untuk bersama Kerajaan Perpaduan demi memastikan UMNO terus kukuh dalam politik negara selain tidak mewujudkan sikap “berpuak-puak” sehingga menjejaskan keharmonian negara.

Pemilihan jawatan Naib Presiden UMNO dan Ahli MT akan berlangsung pada Sabtu ini. – Bernama


53 syahid serangan terbaharu penjajah di Selatan Gaza

GAZA, 9 Rabiulakhir 1445H, Selasa – Serangan terbaharu rejim pengganas malam tadi menyasarkan kawasan kediaman di Selatan Gaza dan telah mengorbankan 53 penduduk serta ratusan lagi cedera.

Memetik laporan agensi berita WAFA, serangan udara rejim haram menyerang kawasan-kawasan kediaman dan stesen minyak di Khan Younis dan Rafah.

Sumber melaporkan 23 rakyat Palestin terkorban dalam serangan terbaharu itu termasuk kanak-kanak dan 45 yang lain cedera dan dikejarkan ke Hospital Nasser.

Sebahagian mereka kini berada dalam keadaan kritikal.

Selain itu lebih 30 penduduk Palestin menjadi syuhada dalam serangan sama yang menyasarkan beberapa kawasan kediaman di Rafah.

Operasi membantu dan menyelamatkan mangsa yang terperangkap di bawah runtuhan masih diteruskan sehingga pagi ini. – Agensi


362 tahanan Rohingya berjaya ditahan semula

BANGI, 18 Ramadan 1443H, Rabu – Gerakan mencari dan menahan 528 tahanan etnik Rohingya yang lari dari Depot Imigresen Sementara Sungai Bakap, Pulau Pinang awal pagi ini, sedang giat dijalankan.

Ketua Pengarah Imigresen, Datuk Seri Khairul Dzaimee Daud berkata, gerakan itu dilakukan dengan kerjasama polis, Ikatan Relawan Rakyat Malaysia (Rela) dan bantuan orang ramai.

Katanya, sehingga jam 10 pagi tadi seramai 362 orang tahanan berjaya ditahan semula, manakala gerakan mencari baki tahanan yang lain sedang diteruskan.

“Seramai 528 orang tahanan etnik Rohingya telah melarikan diri dari Depot Imigresen Sementara Sungai Bakap, Pulau Pinang kira-kira jam 4.30 pagi tadi.

“Mereka melarikan diri setelah memecahkan pintu blok dan jeriji.

“Pegawai bertugas telah mengaktifkan SOP dengan menghubungi polis dan agensi berkaitan bagi mendapatkan bantuan,” katanya dalam kenyataan, hari ini.

Khairul Dzaimee meminta orang ramai yang mempunyai maklumat mengenai keberadaan tahanan yang lari itu supaya memaklumkan kepada Jabatan Imigresen Malaysia atau polis.


GTA alternatif terbaik rakyat mahukan perubahan pada PRU15

Oleh Ainul Illia Meor Suzurudin

BANGI, 14 Muharam 1444H, Jumaat – Parti Perikatan India Muslim Nasional (IMAN) optimis Gerakan Tanah Air (GTA) akan menjadi alternatif terbaik buat rakyat pada Pilihan Raya Umum ke-15 (PRU15).

Setiausaha Agung IMAN, Dr Amir Hamzah Abdul Rajak percaya, GTA mempunyai tarikannya tersendiri terutama di kalangan pengundi yang menantikan tawaran baharu.

Beliau berkata, ‘nawaitu’ utama GTA semestinya untuk membentuk kerajaan yang digerakkan oleh pemimpin berwibawa.

“Kita (rakyat) mahukan satu kerajaan yang telus, yang boleh membawa kepimpinan negara jauh lebih baik daripada sebelum ini.

“Buat masa ini kita menjadi satu alternatif kepada pengundi sedia ada. Kita lihat pilihan raya sebelum ini terutama Pilihan Raya Negeri (PRN) Melaka dan Johor, jumlah pengundi jauh merosot.

“Jadi ini satu gambaran jelas bahawa pengundi memerlukan satu tawaran baharu. Jadi GTA muncul sebagai alfernatif hendak membawa satu perubahan tanah air, mewakili semua rakyat Malaysia,” katanya ketika dihubungi Ismaweb.net, hari ini.

Beliau berkata, hasrat pembentukan kerajaan adalah penting kerana melaluinya dapat GTA melaksanakan manifesto yang dijanjikan kelak.

GTA juga, katanya, sudah menyasarkan 120 kerusi di kawasan-kawasan seluruh negara untuk ditandingi pada PRU15.

“Kita bukan sahaja melibatkan parti politik, malah GTA turut membariskan pertubuhan bukan kerajaan (NGO), NGI, influencer, ahli akademik dan agamawan sebagai wadah baharu,” katanya.

Sementara itu, mengulas mengenai keterlibatan IMAN – parti yang mewakili masyarakat India Muslim – dalam GTA, Dr Amir berkata, perbincangan bagi mewujudkan gerakan itu sudah dilakukan sebelum Pilihan Raya Umum ke-14 (PRU14) lagi.

Malah, hubungan dengan parti-parti terlibat Parti Pejuang Tanah Air (PEJUANG), BERJASA dan Parti Bumiputera Perkasa Malaysia (PUTRA) sudah terjalin dan akrab sejak awal penubuhan IMAN.

Beliau berkata, objektif, visi serta misi GTA yang memperjuangkan Melayu dan Islam juga selaras dengan IMAN yang mahu membantu masyarakat India Muslim di tanah air ini.

“Kita mahu menaikkan kepimpinan Melayu Islam, namun ia tidak bermaksud GTA mengetepikan kaum lain.

“Tunjangnya adalah Melayu Islam, tetapi pada masa kita tetap mengutamakan kaum lain seperti termaktub dalam Perlembagaan,” katanya.


Suami pukul isteri hingga mati didakwa esok

BANGI, 7 Syawal 1443H, Ahad – Mekanik yang memukul isterinya sehingga meninggal dunia akan didakwa di Mahkamah Majistret Kajang esok.

Ketua Polis Daerah Kajang, Asisten Komisioner Mohd Zaid Hassan berkata, siasatan menemukan bukti dan keterangan jelas mengaitkan suspek terbabit dalam kes itu.

Beliau dalam kenyataan berkata, kes telah dirujuk ke kamar Timbalan Pendakwa Raya Selangor dan suspek akan dituduh Isnin ini di Mahkamah Majistret Kajang.

Jumaat lalu, media melaporkan seorang wanita dipukul dengan senjata tumpul sehingga maut dalam kejadian di sebuah flat di Balai Batu 9, Cheras pada 1 Mei lalu.

Mohd Zaid dilaporkan berkata, kejadian berpunca daripada suspek yang marah selepas mengetahui tindakan mangsa menghebahkan situasi rumah tangga mereka di media sosial.

Katanya, mangsa berusia 28 tahun itu dihantar ke Hospital Kajang dalam keadaan tidak sedarkan diri oleh suaminya, namun disahkan meninggal dunia oleh pegawai perubatan.

“Pemeriksaan luaran ke atas mangsa mendapati kematian itu mencurigakan apabila ada kesan lebam di beberapa anggota badan mangsa.

“Polis Ibu Pejabat Daerah Kajang kemudiannya menerima laporan polis daripada pegawai perubatan yang bertugas di Hospital Kajang pada jam 9.16 pagi pada hari sama,” katanya.

Susulan itu, pihak polis menahan suspek bagi menjalankan siasatan mengikut Seksyen 302 Kanun Keseksaan kerana membunuh.


Kit Siang bakal terima gelaran Tan Sri?

BANGI, 15 Zulkaedah 1444H, Ahad – Veteran DAP, Lim Kit Siang dijangka menerima gelaran Tan Sri sempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah ke-64, esok.

Perkara itu dikongsikan bekas Ahli Parlimen Jelutong, Jeff Ooi Chuan Aun di Facebook hari ini, yang menunjukkan gambar Kit Siang lengkap berpakaian formal dipercayai bagi menghadiri program raptai.

Menerusi muat naik itu, Jeff Ooi memaklumkan bahawa Kit Siang melakukan raptai dengan menggelarkan bekas Pengerusi DAP itu sebagai Tan Sri.

“Keluarga veteran Lim. Tan Sri Lim Kit Siang (Raptai). Tun Lim Chong Eu. Tun Ling Liong Sik. Tun Lim Keng Yaik.

“Penganugerahan adalah pada hari Isnin, 5 Jun. Masih ada masa untuk membeli songkok.

“Songkok semasa raptai kelihatan tidak begitu muat dengan kepala beliau. Ia kelihatan seperti songkok budak, yang dipakaikan di kepala ayah,” katanya.


75 peratus penduduk UAE tiada simpanan hari tua

ABU DHABI, 12 Rabiulawal 1443H, Selasa – Sebilangan besar ekspatriat di Emiriah Arab Bersatu (UAE) gagal menyimpan wang yang cukup untuk persaraan mereka.

Malah, pakar kewangan berkata, kebanyakan mereka langsung tidak menabung untuk hari tua.

Pengarah Urusan di Finsbury Associates, Hannah Greenwood berkata, kebanyakan ekspatriat hanya bergantung pada pembayaran wang sagu hati di akhir perkhidmatan mereka.

Bagaimanapun, wang itu selalunya tidak cukup untuk membiayai persaraan.

Greenwood berkata, berdasarkan satu kajian baru-baru ini yang dilakukan oleh bank HSBC, didapati bahawa 75 peratus penduduk UAE tidak menyimpan apa-apa untuk persaraan mereka.

“Di sini, di UAE, majoriti tidak mempunyai akses ke rancangan simpanan di tempat kerja dan sebaliknya menerima sagu hati pada akhir perkhidmatan mereka.

“Namun, pembayaran sagu hati ini biasanya tidak mencukupi untuk membiayai persaraan seseorang.

“Sebagai contoh, pembayaran sagu hati maksimum di UAE adalah dua tahun gaji pokok dan seorang pekerja perlu bekerja dengan syarikat yang sama selama 26 tahun untuk menerima jumlah maksimum itu,” jelasnya.

Tidak seperti negara lain, UAE tidak mempunyai rancangan simpanan tempat kerja wajib.

Pekerja sering kali gagal menabung sendiri, sebaliknya menggunakan pendekatan berbelanja terlebih dahulu dan tidak menabung, kata Greenwood.

“Kita dapat melihat bahawa mereka yang mempunyai simpanan di tempat kerja menjadi orang yang pada akhirnya menabung lebih banyak,” katanya.

Apabila ditanya bila titik permulaan untuk menabung, Greenwood dengan ringkas berkata: “Semakin cepat semakin baik.” – Agensi


Reset semula UMNO tanpa ‘warlord’ bendung kesombongan

BANGI, 8 Rabiulakhir 1443H, Sabtu – Tidak dapat disangkal, antara sebab Dewan Undangan Negeri (DUN) Melaka dibubarkan berpunca daripada tindakan dua ADUN UMNO menarik sokongan terhadap kepemimpinan Datuk Seri Sulaiman Md Ali.

Ketua Penerangan Parti Barisan Jemaah Islamiah Se-Malaysia (BERJASA), Hazwan Mohamad berkata, PRN Melaka merupakan salah satu contoh pengkhianatan UMNO kepada rakyat Melaka.

“Itu belum kira enam dekad lamanya mereka mengkhianati maruah agama dan bangsanya yang memberi undi pada mereka.

“Sebenarnya, kita semua kena pastikan UMNO lumpuh atau ‘reset’ semula tanpa ‘warlord-warlord’. Jika tidak, selagi itulah kesombongan dan keangkuhan UMNO tidak terbendung,” katanya menerusi kenyataan di akaun Facebook beliau, hari ini.

Dalam pada itu, Hazwan menyifatkan tindakan memberi semula mandat kepada UMNO dan Barisan Nasional (BN) untuk kembali ke puncak kuasa adalah satu kesilapan.

“Hari ini dengan sedikit kuasa yang mereka ada, sudah mula tunjuk taringnya.

“Kes-kes mahkamah ingat rakyat buta melihat? Kemudahan-kemudahan diberi kepada pesalah atas alasan VIP. Gila,” katanya.


Keputusan STAM keluar 30 Jun: KPM

KUALA LUMPUR, 23 Zulkaedah 1443H, Khamis – Keputusan peperiksaan Sijil Tinggi Agama Malaysia (STAM) Tahun 2021 akan dikeluarkan pada 30 Jun ini.

Kementerian Pendidikan dalam kenyataan, hari ini memaklumkan calon sekolah boleh mendapatkan keputusan peperiksaan dari sekolah masing-masing mulai jam 10 pagi manakala bagi calon persendirian, slip keputusan peperiksaan akan dihantar melalui pos pada tarikh yang sama.

“Di samping itu, calon sekolah dan persendirian juga boleh membuat semakan keputusan melalui kaedah secara dalam talian di pautan myresultstam.moe.gov.my untuk mendapatkan slip keputusan peperiksaan STAM 2021 mulai pukul 10 pagi pada 30 Jun hingga 6 petang pada 6 Julai.

“Selain itu, kaedah secara sistem pesanan ringkas (SMS) untuk mendapatkan rumusan keputusan peperiksaan STAM 2021 dengan menaip STAMNoKPAngkaGiliran dan hantar ke 15888 akan diaktifkan mulai pukul 10 pagi pada 30 Jun hingga 6 petang pada 6 Julai,” menurut kenyataan itu. – Bernama


9.1 juta pelanggan TNB nikmati diskaun bil elektrik di bawah PEMULIH

KUALA LUMPUR, 20 Zulkaedah 1442H, Khamis – Seramai 9.1 juta pelanggan domestik dan bukan domestik Tenaga Nasional Bhd (TNB) di Semenanjung Malaysia akan mendapat manfaat diskaun secara bersasar di bawah Pakej Perlindungan Rakyat dan Pemulihan Ekonomi (PEMULIH).

Menerusi kenyataan hari ini, TNB memaklumkan pemberian diskaun antara lima hingga 40 peratus akan dinikmati 7.4 juta pengguna domestik.

Selain itu, diskaun 5 peratus kepada pengguna elektrik perusahaan kecil dan sederhana (PKS) di bawah kategori tarif komersial, industri dan pertanian spesifik di bawah voltan rendah akan memberi manfaat kepada 1.6 juta pelanggan syarikat utiliti itu.

“Diskaun sebanyak 10 peratus kepada pengguna elektrik dalam enam sektor perniagaan terpilih di bawah inisiatif PEMERKASA Plus pula melibatkan 11,800 pengguna. Di bawah Pakej PEMULIH, kesemua enam sektor ini akan terus menerima 10 peratus diskaun sehingga 31 Disember ini, seperti yang dimaklumkan Perdana Menteri (Tan Sri Muhyiddin Yassin),” menurut kenyataan itu.

Enam sektor terlibat ialah pengendali hotel, agensi pengembaraan dan pelancongan, kompleks membeli-belah, pusat konvensyen, taman tema dan pejabat syarikat penerbangan tempatan.

TNB turut menyatakan pengguna elektrik di Semenanjung akan terus menikmati rebat Pelepasan Kos Tidak Seimbang (ICPT) 2 sen per Kilowatt jam (kWj) dari Julai hingga Disember ini.

Menurut TNB, bagi kedua-dua kategori pelanggan domestik dan PKS, pengiraan Diskaun Bil Elektrik PEMULIH adalah berdasarkan jumlah penggunaan bulanan dari 1 Julai hingga 30 September 2021.

“TNB sedang mengambil langkah yang perlu bagi memastikan pelaksanaan diskaun ini berjalan dengan lancar. Oleh itu, pelanggan akan melihat diskaun ini tertera dalam bil elektrik bertarikh 15 Julai 2021.

“Bagi pelanggan yang menerima bil bertarikh antara 1 hingga 14 Julai ini, diskaun bulan Julai 2021 akan dimasukkan ke dalam bil bulan Ogos 2021,” katanya.

Syarikat itu memaklumkan pelanggan yang menerima bil sepanjang Julai ini akan menikmati diskaun mengikut bilangan hari penggunaan dalam bulan itu dengan diskaun diberikan selepas mengambil kira rebat ICPT .

Katanya, diskaun akan mula dinikmati sepenuhnya dalam bil Ogos dan September 2021. – Bernama


Taiwan sifar kes COVID-19 sejak April

TAIPEI, 13 Rabiulawal 1442H, Jumaat – Ketika negara lain berdepan gelombang kedua dan ketiga COVID-19, Taiwan pula tidak merekodkan kes jangkitan harian baharu dalam tempoh lebih 200 hari.

Setakat hari ini, negara berkenaan dilaporkan masih bebas daripada kes jangkitan baharu sejak 12 April lalu, lapor Taiwan News.

Usaha Taiwan memerangi wabak pandemik itu mendapat pujian antarabangsa.

“Taiwan bebas COVID-19 selama 200 hari. Ia hanya mempunyai 550 kes jangkitan dan tujuh kematian. Bagaimana mereka lakukannya?

“Mereka percaya sains, menguji , mengesan kontak, kuarantin dan edar pelitup mula kepada semua. Kita harus melakukan perkara sama,” kata Senator Amerika Syarikat (AS), Bernie Sanders di Twitter.

Selain Taiwan, Vietnam, Thailand dan New Zealand juga tidak merekodkan kes jangkitan tempatan selama lebih 100 hari.

Taiwan tidak menguatkuasakan sekatan perjalanan, tetapi mewajibkan orang ramai untuk sentiasa memakai pelitup muka.

Kejayaan negara itu memerangi COVID-19 dikaitkan dengan iktibar daripada wabak SARS, kira-kira 17 tahun lalu – di mana Taiwan mencatatkan angka kematian tertinggi di dunia. –  Agensi


MoU dengan PH terbit daripada dasar inklusif kerajaan

KOTA KINABALU, 9 Safar 1443H, Khamis – Memorandum Persefahaman (MoU) Transformasi dan Kestabilan Politik yang dimeterai antara kerajaan dan Pakatan Harapan (PH) terbit daripada dasar inklusif kerajaan, kata Menteri Komunikasi dan Multimedia Tan Sri Annuar Musa.

Beliau berkata Perdana Menteri Datuk Seri Ismail Sabri Yaakob berhasrat mentadbir negara secara inklusif serta berasaskan semangat Keluarga Malaysia dan melalui dasar itu, tiada sesiapa yang tertinggal termasuk pembangkang.

Katanya bertitik tolak daripada itu, maka lahirlah sebuah tawaran kepada PH untuk bekerjasama dan kerajaan gembira apabila tawaran itu diterima.

“Kalau orang faham, di situ tiada isu siapa nak tuntut apa, ia daripada tekad politik kerajaan yang memilih untuk ambil pendekatan inklusif dan menjadi dasar kepada kerajaan untuk benar-benar melaksanakan konsep Malaysia sebagai sebuah keluarga.

“MoU ini kalau ada sesiapa nak tuntut apa-apa, silakan kerana MoU ini milik semua, yang penting bagi saya ialah melaksanakan apa yang ada dalam MoU itu, kalau tuntut sana sini tetapi tiada obligasi moral nak laksanakan maka MoU tidak membawa apa-apa makna,” katanya pada sidang media di sini hari ini.

Terdahulu, Annuar melawat Kompleks Bersepadu Kementerian Komunikasi dan Multimedia (KKMM) di sini serta mengadakan pertemuan dengan Ketua Jabatan KKMM bagi Sabah yang turut dihadiri Ketua Setiausaha kementerian itu Datuk Mohammad Mentek.

Beliau berkata demikian ketika mengulas dakwaan warga media sosial bahawa tiga Ahli Parlimen DAP iaitu Anthony Loke (Seremban), Tony Pua (Damansara) dan Dr Ong Kian Ming (Bangi) merupakan individu penting yang menjadikan MoU itu suatu kenyataan.

Annuar berkata MoU itu hanya satu daripada pelbagai inisiatif yang bersifat inklusif dan pendekatan di luar kotak yang akan dilaksanakan kerajaan serta bersifat transformatif antaranya memberi peluang kepada mereka yang terpinggir atau ‘orang kecil’ untuk mengubah kehidupan menjadi lebih baik.

“Kerjasama dengan pembangkang ini hanya satu, bukan satu-satunya, ini baharu permulaan, kita harap boleh bentuk kerjasama dengan Warisan (Parti Warisan Sabah), Parti Muda dan parti-parti lain tetapi tidak eksklusif kepada MoU sahaja,” katanya.

Beliau berkata apa yang penting ketika ini ialah kesediaan kerajaan untuk berubah, justeru semua pihak termasuk pembangkang juga perlu berbuat demikian dan tidak mengamalkan politik sempit serta perkauman yang merugikan rakyat pada akhirnya. – Bernama


BERJASA ajak Melayu bersatu sekat agenda ‘Malaysian Malaysia’

BANGI,13 Zulkaedah 1444H, Jumaat – BERJASA mengajak parti, pertubuhan bukan kerajaan (NGO) dan tokoh Melayu bersatu di bawah satu gagasan bagi memastikan agenda ‘Malaysian Malaysia’ – yang diperjuangkan DAP – tidak direalisasikan di negara ini.

Atas dasar itu, Presiden BERJASA, Haji Zamani Ibrahim mencadangkan supaya mewujudkan Gagasan Watan, yang menggabungkan parti politik, NGO dan tokoh nasional Melayu untuk menyekat perancangan DAP menjadikan Malaysia negara liberal – di mana Malaysian Malaysia sebagai tunggak pentadbirannya.

Beliau menegaskan, tempoh ini bukanlah masa untuk berbincang mengenai agenda perjuangan DAP itu, sebaliknya ruang bagi orang Melayu bersatu dan duduk bersama di meja rundingan.

“Kita perlu kepada Gagasan Watan yang menggabungkan parti-parti, NGO, tokoh nasional dalam satu gabungan padu membawa naratif penyatuan orang Melayu.

“Saya yakin kalau ini berlaku, kita akan menjadi batu penghalang besar kepada agenda DAP untuk membawa Malaysian Malaysia di negara kita,” katanya.

Beliau berkata demikian dalam video berdurasi empat minit yang dimuat naik di Facebooknya, sebagai respon kepada kenyataan veteran DAP, Lim Kit Siang bahawa Perdana Menteri, Datuk Seri Anwar Ibrahim mampu membawa cita-cita Malaysian Malaysia.

Menurut Zamani, sebagai negara Islam, orang Melayu tidak boleh membenarkan atau memudahkan agenda DAP terlaksana dengan menjadikan Malaysia negara liberal.

“Orang Melayu kalau mempunyai dominasi yang kuat, maka negara akan aman bangsa lain hidup bahagian di bawah payung kuasa orang Melayu yang adil.

“Saya nak mengajak pemimpin parti khususnya pemimpin parti Islam nasionalis, Islamik jangan kita tamak kerusi jangan tamak parti kita yang terbaik, tapi bawa bersama di meja perundingan,” katanya.

Beliau menegaskan, walaupun orang Melayu mempunyai banyak pecahan parti, agenda bangsa seharusnya terus menjadi keutamaan, termasuk memastikan tiada perpecahan.

“Saya menyeru kepada semua jangan berpecah, orang kata parti dah banyak berpecahlah. Kita lawan sangkaan itu.

“Banyak parti kita berpadu dengan satu gabungan besar yang dipanggil Gagasan Watan, himpunkan parti, NGO dan tokoh serta kita bawa naratif Melayu mesti mempunyai dominasi yang kuat dan satu kuasa-kuasa yang ada dan akhirnya orang Melayu yang menjamin kemakmuran kemajuan negara,” katanya.


PBB rancang salur AS$20 juta setiap minggu kepada Afghanistan

KABUL, 9 Jamadilawal 1443H, Selasa – Pertubuhan Bangsa-Bangsa Bersatu (PBB) merancang untuk menyalurkan dana sebanyak AS$20 juta setiap minggu kepada Afghanistan bagi mengatasi masalah kekurangan aliran wang tunai.

Wang berkenaan akan dipindahkan ke Bank Antarabangsa Afghanistan (AIB) sebelum diagihkan kepada rakyat untuk keperluan semasa sehingga Mac 2022.

Keputusan itu dibuat sehari selepas perjanjian Misi Bantuan PBB di Afghanistan (UNAMA) menyalurkan wang tunai bagi peringkat ketiga, Ahad lalu.

Menerusi bantuan berkenaan, AIB menerima sejumlah AS$19.2 juta.

PBB turut memberi jaminan akan terus menyalurkan bantuan selepas Mac depan dan memaklumkan jumlah dana juga akan ditambah.

Keputusan berkenaan di yakini dapat membendung krisis kemanusiaan di negara pimpinan Taliban ketika berdepan kekurangan aliran tunai.

September lalu, Majlis Keselamatan PBB sebulat suara bersetuju melanjutkan perjanjian UNAMA selama enam bulan lagi.

Tindakan itu sebagai lanjutan sementara berikutan ketidakstabilan di negara itu selepas Taliban memerintah, bulan lalu.

Majlis yang dianggotai 15 delegasi itu meminta Setiausaha Agung PBB, Antonio Guterres menyediakan perancangan dan strategi untuk mandat UNAMA berdasarkan perkembangan politik, keselamatan serta pembangunan sosial. – Agensi


Banjir: Sediakan keperluan asas, ganti tak benarkan pengeluaran KWSP

Oleh Zuhayati Yazid

BANGI, 22 Jamadilawal 1443H, Isnin – Kerajaan perlu menyalurkan bantuan lebih efektif sebagai ‘ganti’, selepas tidak membenarkan pengeluaran kedua Kumpulan Wang Simpanan Pekerja (KWSP) RM10,000.

Tidak dinafikan, rata-rata rakyat terutama mangsa banjir sangat memerlukan wang dalam jumlah yang besar bagi meneruskan kelangsungan hidup selepas bencana melanda.

Atas dasar itu, menjadi kewajipan kerajaan negeri untuk bekerjasama dengan kerajaan Pusat dalam mempergiatkan lagi bantuan kepada rakyat.

Penganalisis ekonomi Universiti Sains Islam Malaysia (USIM), Prof Madya Dr Nuradli Ridzwan Shah Mohd Dali berkata, bagi meringankan beban rakyat, kerajaan perlu menyediakan keperluan asas kepada mangsa yang terjejas teruk akibat banjir.

“Namun begitu, kerajaan negeri tidak boleh lepas tangan, sebaliknya perlu bergabung dengan Pusat untuk melihat secara keseluruhan dalam mempelbagaikan bantuan.

“Mereka kehilangan harta benda sekelip mata, sekarang permohonan pengeluaran KWSP pula tidak dipersetujui, jadi perlu ada bantuan asas lain,” katanya ketika dihubungi Ismaweb.net, hari ini.

Beliau pada masa sama tidak menafikan kerajaan mempunyai alasan kukuh tidak membenarkan pengeluaran KWSP, berikutan bimbang ramai keluarga menjadi miskin tegar selepas usia pencen.

Keadaan itu kerana tiada simpanan yang mencukupi dan boleh digunakan ketika usia emas.

“Hakikatnya kerajaan berfikir untuk jangka masa panjang, dan tidak mahu rakyat berterusan menjadi susah dan perlu berkerja keras walaupun selepas usia bersara,” katanya.

Semalam, Perdana Menteri, Datuk Seri Ismail Sabri berkata, kerajaan sudah memperuntukkan dana dan mengumumkan bantuan yang mencukupi untuk membantu mangsa banjir di seluruh negara, selain sedia menambah peruntukan berkenaan.

“Jika ada yang mahu buka perniagaan untuk yang terjejas banjir, TEKUN menawarkan pinjaman mudah RM10,000 tanpa faedah dan moratorium, iaitu tidak perlu bayar balik pinjaman selama setahun.

“Bagi yang mahu beli barang keperluan rumah, Bank Simpanan Nasional (BSN) akan beri pinjaman persendirian RM10,000 tanpa faedah, dan moratorium selama enam bulan,” katanya.